NYT: Россия Трампга ёрдам бериш учун АҚШдаги сайловларга аралашмоқда - Daryo\n14:10, 23.10.2020 34913\nРоссиялик хакерлар АҚШдаги баъзи федерал ва маҳаллий компьютер тармоқларига кириш имкониятини қўлга киритган, бу Москванинг президент сайловларига таъсир ўтказишига йўл очиши мумкин. Бу ҳақда The New York Times Америка разведка хизматларидаги манбасига таяниб хабар берди, деб ёзади «РБК».\n«Расмий шахслар Россия нима қилишни режалаштираётганини айтмади, аммо уларнинг тахминича, операциянинг мақсади президент Трампга ёрдам бериш», — дейилади мақолада.\nАйни пайтда Россия хакерлари овозларни ҳисоблаш механизмларини ёки сайловчиларни рўйхатга олиш ҳақидаги маълумотларни ўзгартиргани ҳақида ҳеч қандай далиллар йўқ, деган газета ҳамсуҳбатлари. Аммо, уларнинг сўзларига кўра, хакерлар тармоқларга кириш имкониятидан фойдаланиб, маълумотларни бузиб кўрсатиши, ёпиқ маълумотларни оммага эълон қилиши ёки «натижалар ишончли эканлиги юзасидан шубҳа уйғотиш» учун бошқа чораларни кўриши мумкин.\nАввалроқ 22 октябрь куни АҚШ Миллий разведкаси раҳбари Жон Ретклифф Эрон ва ундан алоҳида тарзда Россия сайловчиларни рўйхатга олиш ҳақида «қандайдир маълумот»ни қўлга киритганини муассасада тасдиқлашганини айтганди. Унинг сўзларига кўра, ушбу маълумотлар ёрдамида сайловчилар ўртасида «чалкашлик ва тартибсизликни юзага келтириш» мақсадида ёлғон ахборот тарқатилиши мумкин.\nКремлда эса Ретклиффнинг баёнотига жавобан, сайловларга аралашиш айбловлари ҳар куни ёғилаётгани, аммо асоссиз бўлиб қолаётганини маълум қилишди.\nАҚШда президент сайловлари 3 ноябрь куни бўлиб ўтади. Унда амалдаги президент, Республикачилар партиясидан номзод Дональд Трамп ва демократлардан номзод Жо Байден рақобатлашади.\n12:48, 08.01.2022 56348\n16:09, 04.01.2022 51852


Янги кўринишдаги Redmi Note 8 Pro тақдим қилинди - Terabayt.Uz\nЯнги кўринишдаги Redmi Note 8 Pro тақдим қилинди\nДунё бўйлаб сотувлари давом этаётган Redmi Note 8 Pro смартфонининг янги рангдаги талқини тақдим қилинди.\nБу ҳақида Playfuldroid сайти хабар бермоқда.\nDeep Sea Blue (Чуқур денгиз кўки) деб аталувчи рангдаги смартфон Тайванда дебют қилинди. Орқа панель тўқ кўк ва аква (сув) рангларида товланади. Helio G90T чипида ишловчи смартфон Тайван бозорида бир-биридан хотира сиғими билан фарқланувчи икки талқинда сотувда мавжуд. Қурилманинг бошқа жиҳатлари эса одатий Note 8 Pro'лар билан бир хил (64МП асосий, 8МП ультра кенг бурчакли, макро ва сатҳ камералари). Олд томон эса 20МП камера учун очилган тириқшга эга 6.53 дюймли LCD панель билан қопланган. Redmi Note 8 Pro'нинг кўпчиликка ёққан жиҳати USB-C порти орқали 18 ваттда қувватлаш технологияси ва 4 500 мА/соатли аккумуляторидир. 3.5 мм аудио жек ва электрон қурилмаларни бошқариш учун пульт ҳам бор.\nСмартфоннинг 6/64ГБ ли талқини 215 доллар, 6/128 ли версияси эса 250 доллар атрофида туради. Қурилмага ҳафта охиригача олдиндан буюртма берсангиз, совға сифатида 10 000 мА/соатли чўнтак қувватлагичига ҳам эга бўласиз.


Оригинал ўрам 10, 20 ва 50 таблеткадан қаттиқ тиниқ ПВХ-плёнка ва алюмин фольгадан ташкил топган\n1 таблетка таъсир этувчи дори компоненти: Амбоксол гидрохлориди - 30 мг сақлайди. Ёрдамчи компонентлари: лактоза моногидрати, маккажўхори крахмали, целлюлоза кукуни, кроскармеллозанинг натрийли тузи, повидон (қиймати К=30), магний стеарати.\nЁпишқоқ балғам бўлиши билан бирга кечувчи бронхлар ва ўпкаларнинг ўткир ва сурункали касалликларида, балғамни суюлтиришга қаратилган даволаш учун.\nТаблеткалар овқатдан кейин, чайнамасдан ва етарли миқдордаги суюқлик билан қабул қилинади. Кўрсатма: Балғамни кўчиришга қаратилган Флавамед йўталга қарши таблеткаларни суюқлик билан қабул қилиш, балғамнинг суюлтирилишини янада яхшилайди. Шу сабабдан даволаниш даврида кўп миқдорда суюқлик истеъмол қилиш тавсия этилади. Қўллашнинг давомийлиги касалликнинг тури ва оғирлигига боғлиқ. Шифокор маслаҳатисиз Флавамед йўталга қарши таблеткаларини 4-5 кундан ортиқ қабул қилиш мумкин эмас. Шифокор томонидан ўзгача кўрсатма бўлмаса, Флавамед таблеткаларининг қуйидаги дозалари тавсия этилади: 6 дан 12 ёшгача бўлган болаларга: одатда, суткада 2-3 марта 1/2 таблетка Флавамед йўталга қарши таблетка (2-3 марта 15 мг амброксол гидрохлоридига мувофиқ). Катталар ва 12 ёшдан ошган болаларга: Биринчи 2-3 кун давомида одатда суткада 3 марта 1 таблетка Флавамед йўталга қарши таблетка (3 марта 30 мг дан амброксол гидрохлоридига мувофиқ), кейин 2 марта 1 таблетка Флавамед® йўталга қарши таблетка (2 марта 30 мг дан амброксол гидрохлоридига мувофиқ). Кўрсатма: Зарурати туғилганида катталарга препаратнинг самарадорлигини ошириш учун суткада 2 марта 2 таблеткадан буюриш мумкин (суткада 120 мг амброксол гидрохлоридига мувофиқ).\nБарча дори воситалари каби Флавамед йўталга қарши таблеткалари ножўя таъсирларга эга бўлиши мумкин. Ножўя таъсирларни баҳолашда қуйидаги кўрсаткичлардан фойдаланиш мумкин: Жуда тез-тез: 10 даволанувчидан 1 тасидан кўп Тез-тез: 10 дан 1 тасидан кам, лекин 100 тадан 1 тасидан кўп Баъзан: 100 дан 1 тасидан кам, лекин 1000 тадан 1 тасидан кўп Кам: 1000 дан 1 тасидан кам, лекин 10000 тадан 1 тасидан кўп Жуда кам: 1 ёки 10000 даволанувчидан кам, шу жумладан якка ҳолларда. Ёйилган бузилишлар: Баъзида юқори сезувчанлик реакцияси (тери тошмалари, юзни шишиши, ҳансираш, терини қичишиши), тана ҳароратини ошиши. Жуда кам анафилактик реакция. Меъда-ичак йўлларига таъсири: Баъзида: кўнгил айниши, қорин оғриғи, қусиш. Терига таъсири: Жуда кам, эпидермал некролиз ва Стивенс-Джонсон синдроми каби тери томонидан оғир реакциялар кузатилади.\nФлавамед йўталга қарши таблеткаларини амброксол гидрохлоридига ёки унинг бирон бир компонентига нисбатан юқори сезувчанликда қўллаш мумкин эмас.\nПрепарат ва йўталга қарши дори воситалари бирга қўлланганида йўтал рефлексини сусайиши оқибатида, балғам хавфли димланиб қолиши мумкин; шунинг учун бундай мажмуавий даволашни алоҳида эҳтиёткорлик билан ўтказиш керак.\nДори воситаси болалар олаолмайдиган жойда, 250С дан юқори бўлмаган ҳароратда сақлансин.


Миллиардер деганда одатда кўпчиликнинг кўз ўнгида бадавлат эркаклар намоён бўлади. Аммо дунёда миллиардер аёллар ҳам кам эмас. Бу хонимларнинг аксарияти ўз бойлигини мерос орқали қўлга киритган бўлсада, қолдирилган бойликни нафақат сарфлаш, балки кўпайтиришга салоҳияти етганлари ёки ўз ақли ва тадбиркорлиги ортидан пул ишлайдиганлари ҳам бор.\nКелинг, уларнинг айримлари билан танишамиз.\nФрансуаза Беттанкур-Майерс, умумий бойлиги қиймати 57,6 миллиард доллар (2020 й.)\nФрансуаза Беттанкур-Майерс / AFP/GETTY IMAGES\nФранциядаги L’Oréal компаниясининг донғи жаҳонга кетган. Жаҳон аёлларининг пардозга сарфлайдиган миллиардларининг салмоқли қисми L’Oréal ғазнасига бориб тушиши ҳеч кимга сир эмас. 2017 йилда айнан шу компания акцияларининг 33 фоизини мерос орқали қўлга киритган Франсуаза Беттанкур-Майерс хоним бугунги кунда қатор рейтинглар бўйича дунёнинг энг бой аёли мақомини ўзида сақлаб турибди.\n1953 йилнинг 10 июлида туғилган Франсуаза L’Oréal асосчиси Эжен Шюллернинг набираси, Лилиан Беттанкурнинг ягона қизидир. Катта маблағ Франсуаза Беттанкур-Майерсга йирик хайрия ишлари билан шуғулланиш имконини беради. У ҳар йили ёш олимларнинг тадқиқотларини молиялаштириш учун 250 млн евро маблағ сарфлайди.\nЭлис Уолтон — умумий бойлиги қиймати 53,2 миллиард доллар (2020 й.)\nЭлис Уолтон / TIM PANNELL/THE FORBES COLLECTION\n1949 йилнинг 7 октябрида АҚШдаги энг йирик савдо тармоғи – «Walmart» асосчилари Сэмюэль Мур Уолтон ва Ҳелен Робсон Уолтон оиласида туғилган Элис уч ўғил Роб, Жим ва Жон орасидаги ягона қиз эди. У Техасдаги Тринити университетини муваффақиятли якунлаганидан сўнг молия ва иқтисодиёт соҳасида диплом олади ва оилавий компанияда ишлай бошлайди. Кейинчалик, 1988 йилда у ўзининг «Llama» молиявий компаниясига асос солади. Отасининг ўлимидан сўнг банкини ёпади ва Техасдаги ранчога жўнаб, отларни парваришлаш билан шуғуллана бошлайди.\nҚимматбаҳо картиналар коллекционери бўлган Элис хоним тасвирий санъат йўналишидаги хайрияларни ҳам молиялаштиради.\nМаккензи Скотт Безос — умумий бойлиги қиймати 42,3 миллиард доллар (2020 й.)\nЖеф Безоф ва Маккензи Скотт Безос / Reuters\n«Амазон» асосчиси, дунёнинг энг бой одами Жеф Безофнинг собиқ хотини Маккензи Скотт Безос асосий бойлигини эри билан ажрашиш ортидан қўлга киритган. 16 йиллик турмушдан кейинги ажрашиш одатдаги можароларсиз, ўзаро келишувга кўра амалга оширилган ва Жеф Безофнинг ўзи ихтиёрий равишда компания акцияларининг 4 фоизини собиқ хотинига берган. Аммо арзимасдек туйилган мана шу 4 фоиз Маккензи хонимнинг энг етакчи миллиардерлардан бирига айланиши учун етарли бўлди. 2019 йилдаги ажримдан кейин хоним дарҳол бойлигининг йирик қисмини, бир неча миллиард долларни турли хайрия лойиҳаларига йўналтириб юборди ва бу билан кўпчиликнинг, жумладан собиқ эрининг олқишини олди.\n1970 йилнинг 7 апрелида туғилган Маккензи хоним қатор лойиҳалардан ташқари ёзувчилик билан ҳам шуғулланади.\nЖаклин Марс — умумий бойлиги қиймати 31 миллиард доллар (2020 й.)\nАмерикалик тадбиркор Жаклин Марс хоним - Mars, Incorporated қандолатчилик компанияси асосчиси Франклин Марснинг набираси, Форрест Марснинг қизи. У 1939 йилнинг 10 октябрида Буюк Британияда туғилган.\nМарс оиласи АҚШдаги энг нуфузли оилалардан биридир. 1911 йилда Вашингтонда Франк Кларенсе Марс ўз хотини Эдель билан бирга ўзларининг илк конфетларини тайёрлаб сотишган ва шу тарзда йирик қандолатчилик компаниясига асос солинганди. Виржиния штатидаги МакЛин шаҳрида фаолият юритувчи компания энг барқарор ва дунё бўйлаб таниқли компаниялардан бири ҳисобланади. Mars, Incorporated йирик акциядори Жаклин Марс 1973 йилдан буён директорлар кенгаши аъзоси ҳисобланади.\nЯн Хуэйянь — умумий бойлиги қиймати 26,2 миллиард доллар (2020 й.)\nХитойнинг энг бадавлат аёли номини эгаллаб турган Ян Хуэйянь 1981 йилда ўз бизнесини фермерлик ва оддий қурувчиликдан бошлаган Ян Гоцян оиласида туғилган. Жуда уддабурон бўлган жаноб Гоцян ўз давлатидаги улкан бунёдкорлик ишларидан фойда ола билишни эплади ва 1997 йилда ҳашамдор турар-жойлар қуришга ихтисослашган Country Garden девелоперлик компаниясига асос солади. 2007 йилда компания Ҳонгконг фонд биржасига ўз акцияларини чиқаради ва бирданига 5 ҳиссадорини миллиардерга айлантиради.\nЎша йили ота ўз қизи Ян Хуэйянга Country Garden компаниясининг 70 фоиз акцияларини ҳадя қилади ва Ян хоним дарҳол Хитойнинг етакчи миллардерларидан бирига айланади. АҚШнинг Оҳайо университети битирувчиси бўлган Ян хоним 2018 йилдаги биржа савдолари чоғида 4 кун ичида ўз бойлигини 2 млрд долларга кўпайтириб олгани билан ҳам машҳур бўлганди.\nЛорен Пауэлл Жобс — умумий бойлиги қиймати 21,6 миллиард доллар (2019 й.)\nЛорен Пауэлл / Reuters\nКўпчилик Лорен Пауэллни АҚШ инновацияси рамзи – Стив Жобснинг беваси сифатида билади. Чиндан ҳам 1991-2011 йилларда Стив Жобс билан бир оила бўлган Лорен Пауэллга эрининг ўлимидан кейин катта бойлик қолган. Аммо 1963 йилнинг 6 ноябрида туғилган хонимнинг ўзи ҳам Emerson Collective компанияси орқали қатор лойиҳаларни амалга оширади. Муҳожирлик, атроф-муҳитга оид хайриялар қилади, йирик сармоялар билан шуғулланади. Лекин барибир бойлиги асосида мерос сифатида қолган Apple компаниясининг 5,5 млн дона акцияси ва The Walt Disney Company компаниясининг 7,3 фоизлик улуши туради.\nСюзанна Клаттен — умумий бойлиги қиймати 21,3 миллиард доллар (2020 й.)\nСюзанна Клаттен / Getty Images\nНемис тадбиркорлари Ҳерберт ва Иоҳанна Квандтлар оиласида туғилган Сюзанна Клаттен бугунги кунда BMW компаниясининг йирик акциядорларидан бири ва Германиянинг энг бой аёлидир. 1962 йил 28 апрелда Бад-Ҳомбург шаҳрида туғилган Сюзаннанинг Штефан Квандт, Сильвия Квандт, Соня Квандт-Вулф, Сабина Квандт каби ака-укалари бўлишига ва уларнинг ҳар бир мерос олганига қарамай айнан Сюзанна хоним ўз ақли билан бойлигини кескин кўпайтиришга эришган. Аждодларининг иккинчи жаҳон уруши пайтида фашистларга қурол-яроғ етказиб бергани туфайли бу хатони тузатиш йўлида қатор хайриялар ўтказади.\nЕлена Батурина ва Татьяна Бакальчук\nМиллиардер хонимлар орасида руслар ҳам бор. Жумладан, 2020 йилнинг 20 февраль куни Москванинг собиқ мэри Юрий Лужковнинг беваси, Россиянинг узоқ йиллик етакчи миллиардер хоними Елена Батурина биринчиликни Татьяна Бакальчукка бўшатиб берди. Айнан шу санада онлайн савдолар билан шуғулланувчи Wildberries компанияси асосчиси ва ягона эгаси Бокальчукнинг бойлиги қиймати 400 миллион долларга кўпайиб, 1,4 миллиард долларга етди ва у 1,2 миллиардлик бойлигини кўпайтира олмаган Батуринани ортда қолдирди. Эътиборли жиҳати, Wildberries компанияси 2019 йил давомида ўз айланма маблағларини 88 фоизга оширишга эришган.\nҚизиқарли маълумот: Швейцарияда бўлиб ўтадиган анъанавий Давос иқтисодий форуми тадқиқотларига кўра, 2020 йилнинг 20 февраль ҳолатида 2,1 минг нафар миллиардерларнинг умумий бойлиги дунёнинг 60 фоиз аҳолисини ташкил қилувчи 4,6 млрд одамнинг бойлигидан кўпроқлиги маълум қилинган.\nКим дунёдаги энг бадавлат аёлга айланди?


Нақл қилишларича, Сулаймон алайҳис салом денгиз соҳилида ўтирган эдилар, тўсатдан буғдой донини кўтариб, денгиз томон ўрмалаётган чумолига кўзлари тушиб қолди. Сулаймон алайҳис салом уни сув олдига етиб боргунича диққат билан кузатдилар. Қарасалар, бир қурбақа сувдан бошини чиқариб, оғзини очди, чумоли дарҳол унга кириб олгач, денгизга шўнғиб кетдию соатлаб қолиб кетди. Сулаймон алайҳис салом таажжубланиб, ҳайрон эдилар. Кейин қурбақа сувдан чиқди-да, оғзини очиб, чумолини қирғоққа ташлади, дон эса йўқ эди. Сулаймон алайҳис салом чумолини чақириб, нима иш қилганини ва қаерда бўлганини сўрадилар. Чумоли айтдики: эй Аллоҳнинг пайғамбари, сиз кўриб турган бу денгиз тубида ичи ковак ҳарсанг тош бўлиб, уни ичида бир сўқир қурт бор. Аллоҳ уни ўша ерга яратиб қўйган, у егулик истаб ташқарига чиқа олмайди. Аллоҳ таоло уни ризқига мени тайинлаб қўйди, мен уни ризқини кўтариб олиб келаман, мана бу қурбақани эса мени кўтариб олиб тушиши ва чиқариб қўйиши учун бўйсундириб қўйди, уни оғзида менга сув зарар қилмайди, қурбақа оғзини тошни тешигига қўяди, мен кириб оламан, қачон ризқни ўша қуртга етказиб бергач, қайтиб қурбақани оғзига чиқиб оламан, у мени денгиздан чиқариб қўяди. Сулаймон алайҳис салом:\n– уни қандай тасбиҳ айтаётганини эшитдингми? – дедилар.\nЧумоли: – ҳа, уни ноласини ешитдим, у айтар еди: “Эй, сув қаърида, тошнинг ичидаги жониворни Ўз ризқидан бебаҳра қилмаган Зот! Мўмин бандаларингни Ўз раҳматингдан бебаҳра қилма!”, деганини эшитдим, – деди.\n3271 марта ўқилди\nДругие материалы в этой категории: « Аллоҳнинг совғаси\tҚиз фарзанд »


Ёшларнинг муаммолари билан бирга таклиф-мулоҳазалари ҳам тингланди » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » Ёшларнинг муаммолари билан бирга таклиф-мулоҳазалари ҳам тингланди\nЁшларнинг муаммолари билан бирга таклиф-мулоҳазалари ҳам тингланди\nЖорий йилнинг 27-феврал куни Мирзачўл тумани ХТБ га қарашли 6-умумтаълим мактаби фаоллар залида "Хоким ва ёшлар" учрашуви бўлиб ўтди. Мирзачўл тумани хокими К.А.Холмуродов, 4-сектор раҳбари З.Т.Сайдавов ва Мирзачўл тумани Ёшлар иттифоқи кенгаш райиси У.Р.Рустамов ва туманидаги ташкилот раҳбарлари ва Мирзачўл тумани Тошкент ҚФЙ ёшлари иштирок этишди.\nТадбирда ёшларнинг муаммолари билан бирга таклиф ва фикр-мулоҳазалари ҳам тингланди. Хусусан, ёшларнинг иш ва ўқиш шароитларини яхшилашга доир 13 таклиф рўйхатга олинди. Тумандаги 6-сонли умумтаълим мактабини мусиқа фани бўйича мутахассис билан таъминлаш юзасидан мурожаат ҳам тегишли мутасаддиларга ҳал этиш учун бириктирилди.\nУчрашувда туман ҳокими К.А.Холмуродов ҳамда Давлат солиқ инспекцияси бошлиғи, тўртинчи сектор раҳбари Зафар Сайдовов ёш тадбиркорлар билан ҳам мулоқот ўтказди. Кўпчилик ёшларда кичик бизнес ва тадбиркорликка рағбат уйғониб, солиқ идораларининг тадбиркор билан ҳамкорлиги хусусида янада кўпроқ билишга қизиқдилар.


Қозоқистонда гиёҳванд моддалар истеъмоли қонунийлаштириладими?\nМаълумки, сўнгги йилларда Марказий Осиё республикаларига турли мамлакатлар, асосан Афғонистонда етиштирилган гиёҳванд моддалар катта миқдорда олиб келинмоқда. Бунинг оқибатида аҳоли, хусусан, ёшлар орасида наркотик моддаларни истеъмол қилаётганлар сони тобора ошиб бораётир. Минтақа давлатлари ҳукуматлари гиёҳвандликка қарши турли йўллар билан курашишга ҳаракат қилар эканлар, Қозоғистонда бу борада янги бир тадбир бошланган кўринади.\nҚозоғистон президенти Нурсултон Назарбоев наркотик моддаларнинг баъзи турларини қонунийлаштирган мамлакатлар тажрибасини ўрганиб, наша каби гиёҳванд моддалар истеъмолини Қозоғистонда ҳам қонунийлаштириш эҳтимолини ўрганиб чиқишни буюрди.\nҚозоғистон адлия вазири Георгий Ким бунга тушунтириш берар экан, республика раҳбари Хавфсизлик кенгашидан гиёҳвандликка қарши курашнинг икки йўлини ўрганишни сўраганини, бу йўллардан бири – наркотик моддалар истеъмоли учун жазони кучайтиришдан иборат бўлса, иккинчиси - аксинча, истеъмолни қонунийлаштиришни кўзда тутишини айтади. Шундай қилиб, Қозоғистон собиқ совет республикалари орасида гиёҳванд моддалар контрабандасига қарши курашнинг янги - наркотикларнинг баъзи турларини қонунийшлаштириш йўлини ўрганиб чиқадиган биринчи республика бўлди. Хўш, Қозоғистонда наркотик моддалар истеъмоли қоунийлаштириладими ёки йўқ? Бу саволга жавоб ҳозирча номаълум. Бироқ мутахассислар мазкур масалани ўрганиб чиқиш ҳақида кўрсатма олдилар.\nҚирғизистоннинг Ўш шаҳрида жойлашган БМТнинг Тараққиёт дастури молиявий ёрдамида фаолият олиб бораётган наркоклиника директори Мамасобир Бурхонов Голландияда наркотик моддаларнинг истеъмоли қонунийлаштирилганидан сўнг бу иллатга қарши кураш енгилроқ кечганини айтади:\n“Баъзи мамлакатларда наша савдоси қонуний бўлиб, у истеъмол учун етарли бўлган дозаларда сотилиши ва сотиб олиниши мумкин. Масалан, Голландияда наша истеъмоли қонунийлаштирилганидан сўнг унинг истеъмоли ошмаган. Яъни наркоманлар, хусусан ВИЧ вирусига чалинган наркоманлар сони у ерда кўп йиллар давомида ошмаяпти”, - дейди қирғизистонлик эксперт.\nГолландияда 70 йилларда наша ва шу турдаги “енгил” гиёҳванд моддалар савдоси ҳамда истеъмоли қонунийлаштирилган эди. Голландияда жойлашган Тримбос – саломатлик ва наркомания институти ҳодими Харалд Вигел бу тадбир героин ва бошқа “оғир” наркотиклар истеъмолининг камайишига олиб келганини айтади:\n“Голландия ва унинг атрофидаги мамлакатларни олсангиз, бошқа мамлакатларда наркотиклар истеъмоли ошганига амин бўласиз. Аммо Голландияда героин каби “оғир” наркотиклар истеъмоли кўплаб йиллардан бери бир даражада қолмоқда, бошқа мамлакатларда эса унинг истеъмоли анча ошган. Биз ўзгартиришлар киритаётганимизда, “енгил” наркотикларни истеъмол қилаётган одамларни “оғир” наркотиклардан сақлаб қолишни мақсад қилиб олган эдик ва биз бу борада сезиларли муваффақиятга эришдик”, - деб таъкидлайди голландиялик мутахассис.\nМарказий Осиёни оладиган бўлсак, бу ерда гиёҳванд моддалар истеъмоли узоқ тарихга эга. Кўкнор ва наша азалдан шамоллаган, совуқ қотган ёки бирор ери оғриётган беморларга дори сифатида берилган. Аҳолининг юқори табақаси орасида ҳам кўкнор ва наша истеъмоли тарқалган бўлган. Бироқ гиёҳванд моддалар истеъмоли қонун билан бўлмаса-да, балки ижтимоий ва диний одатлар билан чегараланиб келган. Нашаванд бангилар сони аҳолининг жуда кичик қисмини ташкил этган. Совет даврида гиёҳванд ўсимликларни етиштириш, гиёҳванд моддаларни истеъмол қилиш, сотиш ва сотиб олиш ман қилинган, бундай фаолиятга қўл урганлар жиноий жазога тортилганлар. 1991 йилда Марказий Осиё республикалари мустақилликка эришганларидан сўнг бу амалиётни давом эттирдилар, наркотиклар савдоси ва истеъмолига аралашган одамларни жазолаш давом этди.\nТолибон даврида Афғонистонда гиёҳванд ўсимликлар экиш ва наркотик моддалар, ҳусусан героин каби “оғир” наркотиклар ишлаб чиқариш авж олди. БМТнинг маълумотларига кўра, Толибон ҳаракати ҳокимиятдан ағдарилганидан кейин Афғонистонда наркотик моддалар камроқ эмас, балки кўпроқ ишлаб чиқарилмоқда. Марказий Осиё эса афғон героини учун нафақат транзит ҳудуд, балки катта бозорга ҳам айланди. Бунга қарши курашиш лозимлиги шубҳасиз. Бироқ наркотикларни қонунийлаштириш бундай курашнинг йўли эканлиги тўғрими? Бу саволга турли мутахассислар турлича жавоб бермоқдалар.\nБМТнинг наркотиклар ҳақдаги конвенциясини амалга оширишни мақсад қилиб олган Наркотиклар назорати халқаро кенгаши деб номланган мустақил ташкилот котиби Херберт Шеп Голландияда қабул қилинган қонун халқаро конвенцияларга тўғри келмаслигини айтади. Унинг таъкидлашича, Голландияда наркотиклар истеъмоли ва савдоси қонунийлаштирилганидан сўнг наркоманияга алоқаси бўлган жиноятчилик авж олган. Агар Қозоғистон раҳбарияти Голландия тажрибасини ўзлаштиришга қарор қилса, бу жиддий муаммоларга олиб келади, дейди Шеп.\n“Халқаро конвенцияларга кўра, гиёҳванд моддаларни дори-дармон сифатида эмас, балки наркотиклар сифатида истеъмол қилиш, уларга эгалик қилиш, уларни етиштириш ва ишлаб чиқариш ҳамда тарқатиш ноқонуний ҳисобланади ва жазоланиши шарт. Қозоғистонда эса кўкнор етиштириш учун ўта қулай шароитлар мавжуд. Кўкнор ҳамма ёқда ўсади. Агар янги қонун қабул қилиниб, унга кўра кўкнорни экиш ва етиштириш, ундан ҳосил олиш жазога тортилмайдиган амалиётга айланса, Қозоғистон бутун дунё наркоманлари ва контрабандачилари учун жаннатга айланади”, - дейди Наркотиклар назорати халқаро кенгаши котиби Херберт Шеп.\nГолландияда жойлашган Тримбос – саломатлик ва наркомания институти ходими Харалд Вигел ҳам Голландия тажрибасини Қозоғистонда қўллаб бўлмайди, деган фикрга қўшилади:\n“Асосий омил - одамлар нима сабабдан наркотиклар истеъмол қилишларини аниқлашдир. Голландиядаги вазиятни Қозоғистон билан солиштириб бўлмайди. Дам олиш учун наркотик қабул қилаётган билан героин истеъмол қилаётган одам орасида фарқ бор, албатта. Голландияда дам олиш учун наркотикларни истеъмол қиладиганлар йўқ. Героинни истеъмол қилганлар ҳамма нарсани ёддан чиқаришни истайдилар. Улар кўкнор истеъмол қилмайдилар”, - деди мутахассис ва гиёҳвандликка қарши кураш доирасида нафақат наркотиклар истеъмоли, балки бошқа муаммоларни ҳам эътиборга олиш лозимлигини айтади. “Улар орасида ишсизлик, камбағаллик ва бошқалар бор”, - дейди Вигел.\nЎшдаги наркоклиника директори Мамасобир Бурхонов эса наркотикларни қонунийлаштириш режасининг камчиликлари бор, деган фикрни инкор этмаса-да, Марказий Осиёдаги вазиятни ўрганиб, у бу қадам тўғрилигига ишонганини айтади:\n“Менинг фикримча, агар гиёҳвандликни назорат қилиш ва унга қарши курашишнинг йўллари қолмаган бўлса, наркотикларни қонунийлаштиришдан бошқа чора йўқ. Баъзи наркотиклар истеъмолини қонунийлаштириш орқали вазиятни назорат қилиш мумкин. Бундай шароитда икки хатардан бирини танлашга тўғри келади ва сиз, албатта, кичикроқ хатарни танлайсиз”.\nБурхонов, шунингдек, Қозоғистон аҳолисининг 2 фоизи героин истеъмол қилишини, бошқа мамлакатларда эса аҳвол бундан ҳам ёмон бўлиши мумкинлигини айтади.


Ҳафта ўртасидаги баҳслар: А Серия 10-тур превьюси / CHAMPIONAT.asia\n20:14Сурхондарё. Ўтиш ўйинларининг 1-тур учрашувлари якунланди 0 20:07Топ-10. Суперлигадаги энг қиммат футболчиларни биласизми? 2 19:56Дембеле Хавига ёзда "Барселона"ни тарк этишини айтди 1 19:47"Пахтакор" академиясида қўрқмасдан ўйнашни ўргатишган. Акс ҳолда..." - "Турон"да мавсум кашфиёти бўлган Билол Тошмирзаев билан интервью 2 19:39Футзал. Олий лигада 3-турнинг бешинчи кунги баҳслари якунланди 0 19:25Суперлигага қайтган "Нефтчи"да молиявий инқироз бошландими? 32 19:14Ўзбекистонда қишки трансфер ойнаси очилди 9 19:10Иккинчи танлов. Отабек Шукуровнинг дастхати қўйилган тўпни ютиб олинг! 2 18:47Америка холдинги "Лидс"ни харид қилмоқчи 0 18:30Ўзбекистонлик футболчи қизлар турк клубига ўтишди 8 18:24АПЛнинг уч клуби "Ювентус" ярим ҳимоячиси учун даъвогарлик қилмоқда 1 18:03"Футбол олами". "Олимпик" Суперлигага чиқди, "Насаф" кубок соҳиби! 6 18:01"Барселона" тарбияланувчиси Траоре "Реал"га ўтмоқчи 5 17:38"Ливерпуль" "Севилья" билан "Ювентус" ярим ҳимоячи учун курашади 0 17:16Икарди ПСЖни испан грандига алмашиши мумкин 2\nҲафта ўртасидаги баҳслар: А Серия 10-тур превьюси\nТеглар : Превью ИталияСергей Румянцев А СерияИталия А Серияси\nБугун Италия чемпионатининг навбатдаги тур учрашувларига старт берилади.\n"Милан" сафида жароҳатланганлар сони бироз камаймоқда, шундай бўлса-да, куни-кеча улар орасига Кастильехо қўшилди. Аммо жамоа ихтиёрида Кессиэ, Пеллегри, шунингдек, катта эҳтимол билан захирадан майдонга тушиши мумкин бўлган Тео бор. Маълумотларга қараганда, Ребич ва Диас 11-турда майдонга тушиши мумкин. "Торино"нинг ҳам жароҳатлар билан боғлиқ вазияти анча яхшиланмоқда. Тўғри, тажрибали ҳимоячи Ансальди жамоага ёрдам беролмайди (унинг ўрнига Айна ўйнаши мумкин), аммо Войвода баҳсни илк дақиқалардан бошлаш эҳтимоли бор. Ўтган учрашувда жуда яхши ўйин намойиш этган Санабрия бу сафар ҳам ўйнаши мумкин, Белотти эса жисмоний формасини яхшиламоқда.\nСўнгги ўзаро учрашувда "Милан" "буқалар" устидан 7:0 ҳисобида ғалаба қозонган эди. Букмекерлар "россонери" ғолиб бўлишига кўпроқ ишонишмоқда. Аммо "Милан" бундай ғалабани такрорлаши, балки йирик ҳисобда ғалаба қозонишига ишониш бироз қийинроқ. Бироқ "қизил-қоралар" айниқса, уйда яхшироқ ўйин кўрсатади деган фикрга қўшилмай илож йўқ.\n"Фиорентина"дан қабул қилиб олинган мағлубият жуда оғир бўлди, энди Маццари жамоаси ўзини қўлга олиши керак. Годин майдонга тушиши мумкин, лекин Дальберт ўйнаши сўроқ остида қолмоқда. Шунингдек, Стротман, Нандес ва Касерес жамоага ёрдам беришадими ёки йўқ, бу ҳам аниқ эмас. Бош мураббий таркиб борасида чуқур ўйлаб кўриши керак. Жозе Моуринью "Наполи" билан бўлган ўйиндан кейин "Кальяри"га қарши ўйинда худди шу таркиб ўйнашини айтганди. Катта эҳтимол билан, шундай бўлади ҳам, агар кутилмаган ўзгаришлар бўлиб кетмаса...\nОхирги ўзаро баҳсда ("Кальяри" майдонида бўлганди) "сардинияликлар" 3:2 ҳисоб билан ғолиб бўлишганди. Шундай бўлса-да, букмекерлар бўлажак баҳс олдидан "Рома"ни фаворит ҳисоблашмоқда.\n"Интер" билан бўлиб ўтган учрашув, аниқроғи ўша баҳс натижаси "Ювентус"ни фаолроқ ҳаракат қилишга мажбур қилса, ажабмас. Аллегри "Сассуоло"га қарши баҳсдан олдин Бернардески ва Кин ёрдамидан фойдалана олмайди, аммо стартда Дибала ва Кьеза майдонга тушади. Шундай бўлса-да, "кекса синьора"нинг ротация борасида имкониятлари катта. Лекин Дионизининг таркиб билан боғлиқ муаммолари бор: Бога ва Журичич ўйнамайди, бу эса ҳужум чизиғини етарли даражада кучсизлантиради. Ҳамманинг умиди Траоредан. Қолаверса, Кирикеш ва Обьянг ҳам баҳсни ўтказиб юборади, бу эса марказий нуқтага таъсир кўрсатади.\nСўнгги ўзаро ўйинда "Ювентус" фойдасига 3:1 ҳисоби қайд этилганди. Букмекерлар "кекса синьора" ғалабасига ишонишмоқда, қолаверса, у уйда ўйнайди. "Ювентус" муаммоларни деярли бартараф этди, бу эса рақибга етарлича муаммо туғдиради.\nСаррининг бахтига, Ачерби ва Луис Фелиппенинг дисквалификацияси муддати ниҳоясига етди ва улар жамоага ёрдам беришга шай бўлиб турибди. Эҳтимол, клуб бош мураббийи Луис Альбертони яна захирада қолдириб, ҳужумда Фелипе Андерсон ва Педрони тушурар?! "Фиорентина" сафида эса Пульгар майдонга тушиши сўроқ остида турибди. Майдон марказида аста-секинлик билан жисмоний формасини яхшилаётган Дункан ўйнаши мумкин. Шунингдек, катта эҳтимол билан ўнг қанотда Одриосола ҳаракат қилади. Ҳужум чизиғида эса сюрпризлар кутишга ҳожат йўқ.\nОхирги ўзаро баҳсда "фиалкалар" 2:0 ҳисоб билан ғалабага эришганди, бироқ ўшанда ўйин Флоренция бўлганди. "Бургутлар" бу сафар уйда ўйнашади ва ўз-ўзидан устунликка эга. Бироқ ҳаммаси ҳам сиз ўйлагандек осон эмас... Чунки жамоа беқарор ўйнамоқда ва кўп хатога йўл қўймоқда. "Фиорентина" эса бунинг акси, кундан-кунга ўйини яхшиланмоқда. Афтидан, Римда бизни курашларга бой учрашув кутиб турибди!\n"Эмполи"ни ҳозир фақат мақташ мумкин. Жамоа нафақат бир маромда кетмоқда, балки ёрқин ҳужумкор ўйин кўрсатмоқда. Романьолини ҳисобга олмаганда, тосканаликлар сафида жиддий йўқотишлар йўқ. Шундай экан, клуб яна бир бор чиройли ўйин кўрсатишга ҳаракат қилиб кўради."Интер" эса бу учрашувда мураббийсиз қолди. Инзаги Италия Дербисидаги пенальтига бўлган муносабатини яшириб тура олмади ва четлатилди. Таркибда сезиларли ўзгаришлар бўлиши мумкин. Димарко ва Раноккья, шунингдек, стартда Алексис Санчес (Жеко ҳам бироз дам олиши керак-ку?!) ўйнаши мумкин.\n"Интер" ва "Эмполи"нинг сўнгги тўқнашуви кўпчиликнинг ёдида қолган бўлса ажабмас: "нерадзурри" рақибини 2:1 ҳисобида билан мағлуб этиб, Чемпионлар Лигасига йўлланмани қўлга киритганди. Албатта, "қора-кўклар" бу учрашувда фаворит ҳисобланмоқда. Эртага бўлиб ўтадиган баҳсда "Эмполи" қанча қаршилик кўрсатмасин, А Серия доирасидаги икки ғалабасиз баҳсдан сўнг, "Интер" ғалаба қозониши шарт.\nКуадрадо – охирги 11 йил ичида А Серияда бурчак зарбасидан гол урган саккизинчи футболчи 3\nСтанкович А Серия жамоаси мураббийига айланиши кутилмоқда 3\nА Серия. "Верона"дан даҳшатли "камбэк", "Сассуоло"да жанговар дуранг 4\nА Серия. Бугунги кун супер ўйин билан бошланди 0\nШевченко: “Женоа”да қийналишимни билардим, лекин бунчалик кўп жароҳатлар бўлишини кутмагандим" 3\n"Милан" 18 йил олдинги энг яхши натижани такрорлади 3\n26 окт 22:09:48\nMilanga omaaad, g'alaba kutamiz.\n26 окт 20:03:03\nMourinyo tarkibni shakllantira olmayapti ya'ni rotatsiyani vaqtida olib bormayapti futbolchilar bazan jismonan charchab qolishyapti zahiradagilarda esa o'yin amaliyoti kamligi sabab moslasha olmayapti bunga misol UKL dagi sharmandali mag'lubiyat A seriyada ham shunaqa zahiradagilar chaqnab yonib tushmayapti Shomurodovning ham shashti qaytib qolgandek Jenoada ham undan oldingi jamoalarida ham qo'sha olardi u o'yiniga


09 март 2021, Тошкент вақти: 12:07\nҚирғизистоннинг собиқ президенти Алмазбек Атамбаев тарафдорлари орасида.\nҚирғизистон Ички ишлар вазирлиги собиқ президент Алмазбек Атамбаевга учинчи марта чақирув қоғозини йўллади. Ҳужжатга мувофиқ, Атамбаев сўроққа 19 июль куни эрталаб келиши лозим.\nЧақирув қоғози Атамбаев истиқомат қиладиган Қўйтош қишлоғига олиб борилиб, собиқ президент уйи олдида халқ штаби бошлиғи Кияз Смаиловга топширилган. Аввалроқ ИИВ Атамбаевни икки марта сўроққа чақирган, аммо иккала сафар ҳам у терговга боришдан бош тортган.\nСобиқ президентнинг адвокати Сергей Слесаревга кўра, ИИВнинг Алмазбек Атамбаевни сўроққа чақиришга оид хати қонунга зид, чунки у ҳамон дахлсизлик мақомига эга. Слесарев ўз фикрини исботловчи барча далилларни икки марта ёзма кўринишда Ички ишлар вазирлигига жўнатган.\nИИВ матбуот хизмати Озодлик радиоси қирғиз шўъбасига “тергов хизмати барча ишни қонунчилик доирасида амалга ошириши”ни маълум қилган.


«Ўзгидромет» янги ҳафта учун об-ҳаво маълумотини эълон қилди\n«Ўзгидромет» янги ҳафта учун об-ҳаво маълумотини...\n17.01.2022 13:52 0 2438\nГидрометеорология маркази бошланган ҳафта учун об-ҳаво маълумотини эълон қилди.\nБугун ва эртага Ўзбекистон ҳудуди бўйича беқарор об-ҳаво сақланиб туради, бундай ҳолат Эрон ҳудудларидан иссиқ ва жуда нам ҳаво массалари кириб келиши билан боғлиқдир. Республика бўйича баъзи жойларда ёмғир ёғади, баъзи жойларда кучли бўлиши мумкин, шимолда ёғингарчилик (ёмғир қорга айланади) бўлади. Ҳаво ҳарорати кечаси 3-8° илиқ, кундузи 5-10° илиқ, баъзи жойларда ҳаво очиқ бўлганда 12° илиққача, шимолда кечаси 3-8° совуқ, кундузи 3° совуқ -2° илиқ атрофида бўлади.\nРеспублика бўйича 19 январ куни эрталабга ёмғир жадаллиги пасая бошлайди, лекин кундуз куни совуқ фронт ўтишида айрим ҳудудларда ёмғир қорга айланиши мумкин. Қорақалпоғистонда, Хоразм вилоятида кечаси ва эрталаб баъзи жойларда бироз қор ёғиши кузатилади. Республика бўйича ҳаво ҳарорати кечаси 3° совуқ-2° илиққача, кундузи 5-8° илиққача пасаяди.\nПайшанба куни Ўзбекистонда ҳаво ҳарорати кечаси 3° совуқ-2° илиқ, кундузи 7-10° илиқ бўлган қуруқ ва бироз булутли об-ҳаво кутилмоқда.\nЖума куни Ўзбекистон ҳудудига Каспий денгизидан бироз нам ва нисбатан совуқ ҳаво массаси кириб келади. Республика бўйича баъзи жойларда бироз ёмғир ёғиши мумкин, шимолда бироз ёғингарчилик (ёмғир, қор) бўлади. Фарғона водийси вилоятларида ёғингарчилик кутилмайди. Ҳаво ҳарорати 0-5° илиқ, баъзи жойларда 2° совуққача, кундузи 5-10° илиқ бўлади.\nРеспублика бўйича баъзи жойларга туман тушиши мумкин.\n18-19 январда республика бўйича баъзи жойларда шамол тезлиги 17-22 м/с гача кучайиши кутилмоқда.\n18-19 январда республиканинг тоғли ҳудудларида ёғингарчилик (ёмғир, қор), вақти-вақти билан кучли бўлади. 18-19 январда қор кўчиши хавфи бор.


Биринчи мева-сабзавот ярмаркаси бўлиб ўтади – Газета.uz\nБиринчи Халқаро мева-сабзавот ярмаркасида 40 дан зиёд давлатлар вакиллари иштирок этиши кутилмоқда.\n11 июл 2016, 12:59 Иқтисодиёт\n12−16 июль кунлари Тошкентдаги Ўзэкспомарказда биринчи Халқаро мева-сабзавот ярмаркаси бўлиб ўтади. Аввал хабар қилинганидек, уни ўтказиш Ўзбекистон Президентининг 1 июндаги қарорида белгиланган эди. Келгуси йилдан бошлаб ярмарка ҳар йилнинг октябрида ўтказилади.\nТадбир ташкилий қўмитасининг «Газета.uz"га хабар қилишича, ярмарка ишида хорижий қайта ишлаш ва савдо компаниялари, халқаро савдо ташкилотлари, савдо-саноат палаталари, қишлоқ хўжалиги секторидаги вазирлик ва маҳкамалари, шунингдек, 40 дан ортиқ давлатларнинг логистика компаниялари вакиллари иштирок этади.\nЎзбекистондан 150 дан зиёд ташкилотлар, маҳкамалар, логистика ва бошқа компаниялар вакиллари иштирок этади. 100 га яқин экспортёрлар ярмаркада янги ва қайта ишланган мева-сабзавот маҳсулотларини намойиш этади.\nЯрмарка доирасида экспортёрлар ва ўзбек мева-сабзавот маҳсулотлари истеъмолчилари ўртасида давра столлари ва музокаралар ўтказиш, интенсив боғлар, мева-сабзавот маҳсулотларини қайта ишлаш бўйича корхоналар, музхона комплекслари ва бошқа объектларга ташрифлар ташкил этилади.\nЯрмарка «Ўзбекозиқовқатхолдинг», «Ўзагроэкспорт» компаниялари ва Халқаро мева-сабзавот ярмаркаси маъмурияти томонидан «Ўзбеквиносаноат-холдинг» ва «Ўзбекозиқовқатзахира» ассоциацияси билан ҳамкорликда ўтказилмоқда.\nЎзбекистонда йилига 17 миллион тоннадан ортиқ мева-сабзавот маҳсулотлари ишлаб чиқарилади. Уларнинг 4 миллион тоннасидан зиёдроғи экспорт қилинмоқда. Азалдан ташқи бозорларда янги ва қуритилган узум, анор, гилос, қовун-тарвуз, ўрик ва шафтоли, олхўри ва олма, помидор, пиёз, карамга бўлган талаб кучли.\nЎтган йили Ўзбекистонда 12,592 миллион тонна сабзавот ва картошка, 2,731 миллион тонна мева, 1,85 миллион тонна полиз маҳсулотлари ва 1,556 миллион тонна узум етиштирилди. Авваллари мева-сабзавот асосан Россия ва Қозоғистонга экспорт қилинган бўлса, ҳозирда Европа ва Осиё бозорларида ҳам миллий маҳсулотларга бўлган талаб ошиб бормоқда. Сўнгги беш йил ичида Норвегия, Таиланд, Вьетнам, Малайзия, Индонезия, Бразилия, Кипр, Македония, АҚШ ва бошқа давлатлар ҳисобига етказиб бериш географияси кенгайди.


Тожикистон Ўзбекистонга электр энергияси етказиб беришни тиклади\n9 йиллик танаффусдан сўнг Тожикистон Ўзбекистонга электр энергияси етказиб беришни тиклади. Расмий маълумотларга кўра, Тожикистон минтақа мамлакатларига ёз даврида 5 млрд. кВт электр энергиясини экспорт қилиши мумкин.\nТожикистоннинг «Барки точик» энергия холдинги раҳбари ўринбосари Махмадумар Асозоданинг сўзларига қараганда, 3 апрель куни, Ўзбекистон томони электр узатиш линияларидаги барча ишларни якунлаганидан сўнг, ҳамма тагстанциялардан қўшни давлат ҳудудига электр етказиб бериш тикланди. У Тожикистон энергия тизими Ўзбекистон энергия тизими орқали ўтадиган Марказий Осиё халқа энергия тизимига уланиши муносабати билан, бир қатор юқори вольтли ЭУТ ва тагстанцияларда таъмирлаш-тиклаш ишлари ўтказилганини таъкидлади. Эндиликда ҳар йили ёз вақтида Тожикистон Ўзбекистонга бир киловатти учун 2 центдан 1,5 млрд. кВт электр энергияси етказиб беради.\nАввалроқ «Узбекэнерго» компанияси Тожикистон Энерегетика ва сув хўжалиги вазирлиги билан 2018 йилдаги вегетация даврида 1,5 миллиард кВт миқдорда электр энергияси етказиб бериш тўғрисида келишувга эришилганини хабар қилганди. 2018/2019 йил қиш даврида Тожикистондан Ўзбекистонга электр энергияси етакзиб бериш қўшимча кўриб чиқилади, деб таъкидлади компания.\nЎзбекистонга электр энергияси етказиб бериш тикланиши билан бирга, «Барки точик» компанияси ўз маҳсулотини Қозоғистонга ҳам экспорт қилиши мумкин. Энергия холдинги маълумотларига кўра, Тожикистон минтақа мамлакатлариги ёз даврида 5 млрд. кВт электр энергиясини экспорт қилиши мумкин.


Ўзидан олдин зарари келди: Путин ташрифига безатилаётган Тошкентнинг баъзи мавзелари интернетсиз қолди « Ўзбекистон Халқ Ҳаракати\nЎзидан олдин зарари келди: Путин ташрифига безатилаётган Тошкентнинг баъзи мавзелари интернетсиз қолди\n09 October 2018 - 6:30\nРоссия президенти Владимир Путиннинг ташрифига тайёргарлик кўраётган Тошкент шаҳар маъмурияти президент кортежи юрадиган кўчалардаги йўл ва йўлакчаларни асфальтлаш ишларини бошлаб, пойтахтдаги баъзи (Марказ-1, Марказ-2, Буюк Ипак Йўли, Яланғоч ва бошқа) мавзеларга ўтказилган оптик толали интернет линияларига эҳтиёткорсизлик оқибатида зарар етказди, – дея хабар беради ЎХҲнинг Тошкентдаги манбалари.\nУларнинг айтишича, натижада ушбу мавзеларнинг аҳолиси бир ҳафта-ўн кундан бери интернетсиз қолган. “Тротуарларни таъмирлаш ишлари давомида Мирзо Улуғбек туманидаги баъзи мавзелар, асосан президент трассаси бўйидаги кварталларга ўтказилган оптик толали интернет линияларига зарар етказилди”, – дейди Тошкентдаги манбалардан бири.\nБошқа бир манбанинг айтишича, Путиннинг ташрифи арафасида президент трассасида жойлашган эски бекатлар зудлик билан олинган, ўрнига эса янги бекатлар ҳали ўрнатилмаган. “Мустақиллик, Пушкин ва бошқа марказий кўчаларда янги бекатлар Путиннинг ташрифига қадар ўрнатилар. Ҳозирча эса одамлар автобус ва маршруткаларни тик турган ҳолда кутмоқдалар”, – дейди ЎХҲ манбаси.


Энг инновацион, рекордчи ромсиз ва яна бир қатор технологияларда етакчи Vivo NEX смартфонлари тақдим этилди! (+видео) - Terabayt.Uz\nЭнг инновацион, рекордчи ромсиз ва яна бир қатор технологияларда етакчи Vivo NEX смартфонлари тақдим этилди! (+видео)\nBBK Electronics корпорациясига қарашли Vivo компанияси, ниҳоят, 12 июнь куни ўзининг NEX туркумидаги ромсиз смартфонларини тақдим этди. Уларнинг бундан бошқа ҳам илғор жиҳатлари, ҳатто етакчи смартфонсозлар маҳсулотларида ҳам учрамайдиган хусусиятлари бор.\nЎҚИНГ: Эртагаёқ тақдим этиладиган – жаҳонинг энг инновацион смартфонини «жонли» видеода кўрамиз!\nVivo NEX смартфонларида корпус олд юзасининг 91,24 фоиз майдонини дисплей эгаллаган – бу борада у рекордчига айланди. Айтиш керакки, мазкур кўрсаткич Apple iPhone X суперфлагманида 82,9 фоизга, Samsung Galaxy S9 флагманида эса 84,2 фоизга тенг.\nУшбу янги туркумга NEX Ultimate (NEX S) ҳамда NEX моделлари киради. Улар бир-биридан процессори ва хотира ҳажми, шунингдек, дактилоскопик датчигининг жойлашувига кўра фарқ қилади.\nVivo ўзининг янги флагманларида диагонали 6.59 дюймга тенг бўлган Super AMOLED дисплей қўллаган. Унинг тасвир аниқлиги 2316x1080 пикселни ташкил этади. Экран тепасидаги ромдан буткул халос бўлиш учун смартфон конструкцияси бутунлай ўзгартирилган. Унинг 8 мегапикселли ва f/2.0 диафрагмали олд камераси корпус ичига яширилган бўлиб, керакли пайтда юқори қирра ичидан чиқади.\nNEX смартфонларида биз кўникиб қолган – моддий сўзлашув динамиги йўқ! Гап шундаки, ушбу смартфонларда Screen SoundCasting технологияси қўлланган: унда товуш бевосита дисплейнинг ўзидан чиқади.\nТаъкидлаш керакки, NEX S моделида нафақат сўзлашув динамиги, балки бармоқ изи сканери ва ҳатто ёруғлик/яқинлашув датчиклари ҳам экраннинг ўзига интеграция қилинган! Оддий – Vivo NEX моделида эса дактилоскопик сенсор корпуснинг орқа панелидан ўрин олган.\nТрендларга уйғун ҳолда, Vivo NEX туркумидаги ҳар иккала смартфоннинг асосий камераси қўш модулли. Бу объективлардан бири – f/1.8 диафрагмага ва оптик барқарорлаштириш тизимига эга бўлган, 12 мегапикселли Sony IMX363 датчигидир. Иккинчиси эса f/2.4 диафрагмали, 5 мегапикселли сенсор бўлиб, асосан портрет режимида орқа фонни хиралаштириш учун қўлланади.\nЎҚИНГ: Дунёдаги энг инновацион смартфон: «жонли» суратлар, тақдимот санаси ва рекорд нарх!\nVivo’нинг янги флагмани – NEX Ultimate моделига Qualcomm компаниясининг флагман процессори – Snapdragon 845 ўрнатилган. Унинг тезкор хотираси 8 гигабайтга, доимий хотираси эса, версияга боғлиқ ҳолда, 128 ёки 256 гигабайтга тенг. Ўртача модификация ҳисобланувчи NEX моделининг «электрон юраги» эса Snapdragon 710 бўлиб, тезкор ва ички хотирасининг ҳажми тегишлича 6 ҳамда 128 гигабайтни ташкил этади.\nМазкур янги туркумдаги барча смартфонларнинг аккумулятори 4000 мА/соатлик ток сиғимига эга. Яна бошқа умумий жиҳатларига келсак: ҳамма версияларда корпус ўлчамлари 162x77x7,98 миллиметрга, вазни эса 199 граммга тенг. Шунингдек, уларнинг барига Energy UI график қобиғи остидаги Android 8.1 операцион тизим талқини ўрнатилган.\nМана, ушбу энг инновацион смартфонга бағишлаб тайёрланган лавҳани томоша қиламиз:\nЭнг қизиғи – нархига келадиган бўлсак, бошланғич модификациядаги Vivo NEX модели учун 600 АҚШ доллари миқдорида қиймат белгиланган. NEX Ultimate флагманининг нархи эса, доимий хотира ҳажмига қараб – 128 гигабайтлиги учун 700 доллар, 256 гигабайтлигига эса 780 доллар тўлашга тўғри келади.\nТабиийки, мазкур нархлар Vivo NEX смартфонларининг «ватан»и – Хитойнинг ўзиданига амал қилади. Бордию улардан бирортасини AliExpress ёки бошқа бирор онлайн савдо платформалари орқали сотиб олишни кўнглингиз тусаб қолса, нархлар бироз ўзгариши турган гап. Агарда онлайн харид борасида тажрибангиз етарли бўлмаса, у ҳолда товарларга «Terabayt.uz» сайтимиз орқали буюртма бериш имкони ҳам мавжуд.\n#Android смартфон #кучли смартфон #хабарлар #янги технологиялар #Vivo Nex #Vivo Nex S


ЭШИТИШ АППАРАТИДАН ҚАНДАЙ ФОЙДАЛАНИШ КЕРАК – Acoustic\nPosted on 19.06.2020 20.06.2020 by Editor Editor\nЭшитиш аппаратининг тўғри ва мунтазам равишда парвариш қилиниши, унинг узоқ ва яхши ишлашига ёрдам беради.\nЭшитиш аппаратингизнинг умрини узайтириш учун бир нечта кўрсатмаларга амал қилинг.\nЭшитиш аппарати (мосламаси)ни қуруқ ва салқин жойда сақланг.\nЭшитиш мосламасини уй ҳайвонлари ва кичик болаларнинг қўли етадиган жойда қолдирманг.\nҚурилмани юқори ҳарорат (қуёш нури, иситгичлар) ёки намлик (ёмғир) таъсирида қолдирманг.\nДушхонага, ҳаммомга ёки ҳовузга борганингизда, сочларингизни фен билан қуритганда ва соч турмаклаш воситаларини ишлатганда қурилмани ечиб олинг.\nБош териси ва сочларнинг гигиенасига риоя қилинг.\nАгар эшитиш аппаратини ишлатмасангиз, ёки ухлаётганингизда уни ўчириб қўйинг.\nТиббий муолажалар ва текширувларнинг қуйидаги турларини ўтказишда эшитиш воситаларини олиб қўйинг: қисқа тўлқинли терапия, рентген нурлари, магнит-резонанс томография, ёки компютер томографияси (мутахассис билан маслаҳатлашинг).\nЭшитиш мосламангизни қисмларга бўлманг, ёки таъмирламанг.\nСув ва спиртли ичимликлар эшитиш аппаратларига зарар етказиши мумкин. Ҳеч қачон эшитиш аппаратингизни ювманг. Ёки алкогол билан артманг!\nЭШИТИШ АППАРАТИНИ ФОЙДАЛАНИШГА ТАЙЁРЛАШ.\nҚурилманинг батареялар бўлимини очинг. Батареяни эшитиш аппаратига қўйишдан олдин ундан ҳимоя ёрлиғини олиб ташланг ва камида уч дақиқа давомида максимал кичланиш олиш учун батареяни ушлаб туринг.\n2. Батареяни батарейканинг қопқоғида кўрсатилган қутбларга мувофиқ жойлаштиринг. ,, Плюс (,, + “) юқорига. Қопқоғини секин ёпинг. Агар батарея осонликча ёпилмаса, батарея тўғри жойлаштирилмаган бўлади.\n3. Эшитиш аппарати фойдаланишга тайёр, батарея солинган ва батарея бўлмаси маҳкам ёпилган бўлса ёнади.\n4. Эшитиш аппаратини ўчириш учун батареянинг қопқоғини очинг.\nЭШИТИШ АППАРАТИНИ ҚУРУҚ ҲОЛДА САҚЛАШ\nЭшитиш мосламасини ҳар куни махсус тозалаш воситалари ва аксессуарлари билан тозалаш керак: идиш ва қуритадиган қапсула.\nЭшитиш аппартини қуритиш қапсуласи бўлган махсус кантейнерга жойлаштиринг, бунда олдиндан қопқоқни ажратиб олинг ва батарея қўйиладиган жойни очинг.\n2. Қопқоғини маҳкам ёпинг ва бир кеча қолдиринг. Сариқ ранг оқ рангга айлангунча капсуладан фойдаланиш мумкин.\nЭшитиш аппаратини қуритиш учун махсус электр асбобидан фойдаланиш мумкин. Эшитиш мосламасини ултрабинафша нур билан қуритиш ва тозалаш учун гигиена хонасига жойлаштиринг, аввал эшитиш мосламасидан батареяни чиқариб олинг ва батареялар бўлимини очинг.\nҚулоқчинни қулоқ илгичдан ажратинг. Қурилмани ёпинг, эшитиш мосламасини қуритиш ва тозалаш учун керакли вақтни танланг.\nЭшитиш воситасини парвариш қилиш учун қўшимча воситалар:\nМикрофонни чанг ва намликдан ҳимоя қилинг.\nЭшитиш мосламасининг товуш трубкаси ёнига намлик тушмаслиги учун овозли кансак дамперидан фойдаланинг.\nҚУЛОҚ ИЧИГА ЎРНАТИЛАДИГАН ЭШИТИШ АППАРАТЛАРИ:\nҚулоқ каналига ўрнатиладиган эшитиш аппаратлари қулоқ орқасидаги моделларга қараганда тез-тез парвариш қилишни талаб қилади. Эшитиш аппаратини қулоқ каналидан чиқараётганда, унинг ичида кир тўпланганлигини текшириб кўринг.\nЭшитиш аппаратининг динамигини, микрофонини ва шамоллатиш тешикларини тозалаш учун махсус чўтка ва ҳар доим эшитиш аппарати билан бирга қўшиб бериладиган юмшоқ ва қуруқ матодан фойдаланинг.\nШамоллатиш туйнугини тозалаш учун махсус тозалаш воситасидан фойдаланинг. Кўрсатилганидек, уни тешикдан ўтказинг.\nКундалик олтингугурт филтри атрофида тўпланган кир ва қулоқ чирки (олтингугурт)ни олиб ташлаш керак. (олтингугуртдан ҳимоя қилувчи) филтр динамик тешигида жойлашган ва махсус тозалаш воситасини қурилмага киришига тўсқинлик қилади. Олтингугурт филтирини алмаштириш мумкин, ёки тозалаб туриш мумкин.\nАгар эшитиш аппаратигиздан фойдаланмасангиз ҳаво эркин алмашиниши учун батарея бўлмасини тўлиқ очинг.\nФақат эшитиш аппаратлари учун мўлжалланган батареялардан фойдаланинг. Мутахассислар ҳар доим уйда эшитиш аппаратлари учун батареялар бўлишини тавсия қилади.\nАгар сизнинг эшитиш аппаратингиз тўсатдан ўчиб қолса, батареяни текширинг. Бунинг учун махсус синов тестеридан фойдаланинг.\nБатареяни тестрнинг устига қўйинг. Батареянинг ортиқча белгиси ( ,, + “ ) билан ишлаётганлигига ишонч ҳосил қилинг.\nБатареяни ўқ йўналиши бўйича силжитинг. Зарядлаш даражаси дисплейда кўринади.\nУшной вкладыш – это важная часть слухового аппарата.\nПравильно вставьте индивидуальный ушной вкладыш в ухо. Для этого:\n• Присоедините трубку-звуковод и ушной вкладыш к слуховому аппарату.\n• Возьмите индивидуальный вкладыш большим и указательным пальцами и осторожно вставьте его в слуховой канал.\n• Для более легкого введения в ухо индивидуального вкладыша можно слегка потянуть ушную раковину вверх и назад.\n• Слуховой аппарат расположите за ушной раковиной.\nШАХСИЙ ҚУЛОҚЧИН (индивидуальный вкладыш)\nШахсий қулоқчин эшитиш аппаратининг муҳим қисмидир.\nШахсий қулоқчинни қулоқга тўғри жойлаштиринг. Бунинг учун:\nЭшитиш аппаратига овоз найчасини ва қулоқчинни боғланг.\nШахсий қулоқчин панжасини бош бармоғингиз ва кўрсатгич бармоғингиз билан ушланг ва эҳтиёткорлик билан қулоқ каналига жойлаштиринг.\nШахсий қулоқчинни қулоқга осонгина киритиш учун, сиз қулоқ супрасини бироз юқорига ва орқага тортиб олишингиз мумкин.\nЭшитиш аппаратини қулоқ орқасига қўйинг\nҚулоқчиннинг қулоқ каналидаги ўрнини созлаш учун кўрсатгич бармоғингиз билан уни секин босинг ноқулайлик бўлмаса, қулоқчин тўғри жойлаштирилган бўлади.\nЭшитиш аппаратигизни чиқариб олаётганда, овоз найчасини буришдан сақланинг. Овоз найчаси ҳар доим юмшоқ ва эгилувчан бўлиши керак. Агар у қаттиқлқашган бўлса, уни алмаштириш керак.\nКўпгина одамларда вақт ўтиши билан қулоқ каналининг шакли ва ҳажми ўзгаради. Эшитиш мосламангиздан максимал даражада фойдаланиш учун вақти-вақти билан янги қулоқчин қўйиш тавсия қилинади.\nШАХСИЙ ҚУЛОҚЧИНГА ҒАМХЎРЛИК ҚИЛИНГ.\nТовушни яхши ўтказиш ва қулоқчиннинг ишлаш муддатини узайтириш учун ҳафтада 1-2 марта шахсий қулоқчинни махсус воситалар билан тозалаш керак. Бунинг учун қуйдагиларни бажаринг:\nЭшитиш аппарати ва шахсий қулоқчинни боғлайдиган овоз найчасини эҳтиёткорлик билан узинг.\n2. Тозалаш таблеткасини сув қуйилган махсус идишга ташланг.\n3. Қулоқчинни овоз найчаси билан эритма идишга солинг. 20-30 дақиқа қолдиринг.\n4. Қулоқчинни илиқ сувда ювинг ва юмшоқ мато билан артинг.\n5. Қулоқчинни овоз найчаси қуритиш учун махсус пуркагичдан фойдаланинг. Овоз найчасини пуфланг.\n6. Кечаси қулоқчинни юмшоқ ва қуруқ матога ёки махсус электр қуритгичга қўйинг ва қуритинг. Эшитиш аппарати ва шахсий қулоқчинни эшитиш аппаратига улашдан олдин уларнинг тўлиқ қуруқлигига ишонч ҳосил қилинг.\nАйрим эшитиш аппаратларини, шунингдек, индивидуал қулоқчинларини парвариш қилиш учун сизга дизинфекцияли салфеткалар ва спрейлардан фойдаланишни тавсия қиламиз. Улар бактерия ва замбуруғларга қарши самарали воситадир.\nШахсий қулоқчин ва қулоқ вилкасини бутун юзасини яхшилаб тозаланг. Шуни бир неча дақиқа ичида ҳаракат қилинг.\nКейин сиз қулоқ вилкаларини намликни яхши сингдирадиган мато билан артиб олишингиз керак.\nҚулоқчинни яхши тутиш учун БиоТап салфеткаларидан фойдаланинг. Салфеткалар эшитиш аппаратларини самарали тозалашга, қулоқ каналининг терисини ва шахсий қулоқчинларни ифлосланишдан тозалашга ёрдам беради. Қулоқ бўшлиғини ҳар куни парвариш қилиш индивидуал қулоқчинларининг, қулоқ штекерларининг ва эшитиш воситаларининг умрини узайтиради.\nҚулоқ ва эшитиш ҳақида қизиқарли далиллар.


Францияда ҳайдовчисиз автобуслар йўналиши ишга тушди\nАгар яқин йиллар ичида Франциянинг Лион шаҳрига ташриф буюришни режалаштирган бўлсангиз, албатта ҳайдовчисиз электрон автобуслар қатнайдиган Конфлюанс туманини кўздан кечиринг. Транспорт воситаси туман аҳолисини бепул олиб юради, қолганлар 20 км/соат тезликда ҳаракатланадиган автоном жамоат транспортида озгина йўл ҳақи эвазига сайр қилишлари мумкин.\nNavya компаниясининг автопилотли автобуси максималь тезлиги — 45 км/соат, бироқ синов жараёни давомида у чегараланган. 1350 м узунликдаги йўналишда бешта бекат мавжуд бўлиб, улар орасида «Бирлашиш музейи» ва «Сюкриер» кўргазма маркази жойлашган.\nАвтоном микроавтобуслар йўналиши бўйлаб хавфсиз ҳаракатланиш учун сенсорлар тизими, стереоскопик камера, лидар, GPS навигация ва ҳаракат датчикларидан фойдаланилади. Йўналиш йил давомида тажриба асосида ҳаракатланади. Йўл-транспорт ҳодисаларини олдини олиш мақсадида ҳар бир автобусларда оператор ҳаракатни кузатиб боради.\nавтобус туризм саёҳат Франция


Ўзбекистон Ёзувчилар уюшмаси » ШАРҚ АДАБИЁТИ ОШИҒИ\nАсосий Адиб ва жамият ШАРҚ АДАБИЁТИ ОШИҒИ\nШАРҚ АДАБИЁТИ ОШИҒИ\nОйбекнинг рус тилига таржима қилиб чоп этилган “Навоий” романи титул варағида таржимон ҳақида камтаргина: “перевод с узбекского М.Салье” деган ёзув битилган. Аслида ким у – М.Салье?\nМихаил Александрович Салье – шарқшунос олим, “Минг бир кеча” эртакларини бевосита араб тилидан, Берунийнинг “Қадимги халқлардан қолган ёдгорликлар” асарини, “Бобурнома”ни аслиятдан таржима қилган заҳматкаш таржимон.\nСалье 1899 йил Петербургда туғилган. Унинг бобоси профессор Владимир Штанге келиб чиқиши немислардан бўлиб, Санкт-Петербург медицина жамияти раиси, Императорлик клиник институти кафедра мудири, қатор тиббий рисолалар муаллифи, хуллас, жамиятда обрў қозонган олимлардан эди. Сальенинг болалиги бобосининг оиласида кечган. Ўша давр тиббиётида учраган кулфат таниқли профессорнинг оиласини ҳам четлаб ўтмаганди. Михаил туғилаётганда бошидан жароҳат олади-ю, оқибатда яхши юролмайдиган бўлиб қолади. Набирасининг келажаги учун қайғурган бобо уни ақлий меҳнат билан яшашга тайёрлаш керак, деган қарорга келади. Шундай қилиб, болалигидан инглиз, француз ва немис тилларини юксак даражада ўзлаштиришга киришади.\nЎсмир ёшида эса унда Шарқ тилларини ўрганиш ҳаваси туғилади. Лекин бу вақт Биринчи жаҳон уруши бутун Европанинг тинкасини қуритган, мамлакатда октябрь давлат тўнтариши рўй берган, ҳаммаёқ алғов-далғов бўлган бир давр эди. Шунинг учун унинг орзуси нисбатан кечроқ амалга ошади.\nУ 1926 йилда Ленинград университетининг шарқшунослик факультетини тамомлайди. Орадан уч йил ўтиб, “Минг бир кеча” эртаклари таржимасининг 1-томини нашрдан чиқаради. Бу заҳматли иш ўн йилдан кейин ниҳоясига етади: 1939 йилда “Минг бир кеча”нинг охирги томи чоп этилади. Бу “Минг бир кеча”нинг тўғридан-тўғри араб тилидан рус тилига ўгирилган биринчи таржимаси эди. Бу вақтга келиб, М.Салье СССР Ёзувчилар уюшмасига қабул қилинганди.\nМихаил Александрович Тошкентга 1939 йилда келган. Унинг кейинги бутун фаолияти Ўзбекистон Фанлар академияси билан боғлиқ. Салье Ибн Синонинг “Тиб қонунлари” асарининг рус тилига таржима қилиниш жараёнида фаол иштирок этган (бу асарни бутун бир таржимонлар жамоаси рус тилига ўгирган).\nШунингдек, Бобурнинг “Бобурнома”сини, Берунийнинг “Қадимги халқлардан қолган ёдгорликлар” асарини аслиятдан рус тилига таржима қилди, номзодлик диссертациясини ёқлади, Андерсен, ака-ука Гриммларнинг қатор эртакларини, Жюль Верн, Шарль Нодье, Вильгельм Гауф асарларини аслиятдан таржима қилди.\nУнинг таржималари қаторида Ойбекнинг ўлмас “Навоий” романи ҳам бор.– Шарқшунос олим, Михаил Александрович Салье 1961 йилда Тошкентда вафот этган.\nСайт бўлими: Адиб ва жамият\n«ЭЛ НЕТИБ ТОПГАЙ МЕНИКИМ…»\nҲудудий хабарлар (225)


Алкоголнинг саратонни чақирувчи 8 хил кўриниши маълум қилинди\nАлкоголнинг саратонни чақирувчи 8 хил кўриниши...\n06.02.2018 01:07 0 540\nОлимларнинг таъкидлашича, спиртли ичимликлар истеъмолининг камайиши саратон ривожланиш хавфининг олдини олади. Шунингдек, улар алкоголнинг «хавфсиз» дозаси мавжуд эмаслигини айтишмоқда.\nБутунжаҳон соғлиқни сақлаш ташкилотининг маълум қилишича, спиртли ичимликларни истеъмол қилиш кўкрак бези саратони ва бошқа 6 хил саратон турининг ривожланишига олиб келиши мумкин.\nШунингдек, аниқланишича, алкоголь аёл гормонларига таъсир кўрсатиб, кўкрак бези саратони хавфини оширади. Масалан, агар аёл ҳар куни 4 финжон вино ичадиган бўлса, унинг саратонга чалиниш эҳтимоли 50 фоизга ортади.\nЖамият 28/02, 21:00\nЖамият 13/02, 16:04\nТошкентда 254 миллион сўмлик ноқонуний сотилаётган алкоголь ва тамаки маҳсулотлари аниқланди\nХориж 03/01, 14:53


Энергетик ичимликларнинг ёшларга зарари\nЭнергетик ичимликлар таркибида танин ва кофеин кўп бўлгани учун ёшларга органпизмига зарра келтиради - ССВ.\nТОШКЕНТ, 9 ноя - Sputnik. Соғлиқни сақлаш вазирлиги энергетик ичимликларин "Қувват эмас, кулфат манбаи!" деб атади ва уларни истеъмол қилаётганлари - иродаси суст, деб атади. Тошкент тиббиёт академияси Болалар, ўсмирлар ва овқатланиш гигиенаси кафедраси профессори, тиббиёт фанлари доктори Гули Шайховага кўра, ушбу ичимликлар таркибида, одатда, маъёридан ортиқ таурин ва кофеин моддалари бор.Ривожланган давлатларда энергетик ичимликларнинг ёшларга салбий таъсири аллачон ўрганиб чиқилган ва уларни сотишга тегишли таъқиқ қўйилган.Хусусан, Дания, Туркия, Норвегия, Исландияда 18 ёшга тўлмаган шахсларга энергетик ичимликларни сотиш ман қилинган. АҚШнинг айрим штатларида эса бундай маҳсулотлар сотуви бутунлай тақиқланган.ЖССТ ҳам , 2014 йилда энергетик ичимликларни ёшлар орасида истеъмолини чеклаш ҳақида огоҳлантириш эълон қилган эди.“Қувватбахш” ичимликлар илк бор 1960 йилда Японияда дори воситаси сифатида яратилган эди. Яъни улар - шифокор тавсиясига асосан, меъёрида истеъмол қилинган. Лекин кейинчалик бизнесменлар бу маҳсулотнинг таркибига бир қанча кимёвий моддаларни қўшиб, оммавийлатириб юборишган.Аслини олганда, ушбу чиройли банкалардаги ичимликларнинг инсон организмига узоқ муддатли таъсирини бирор олим ёки лаборатория ўрганиб чиқдимикан? Ёки ҳамма пулни реклама ва маркетингига сарфлаб – истеъмолчилар соғлиғи бир четга суриб қўйилдими.\nспиртли ичимликлар, соғлиқни сақлаш вазири, ёшлар\n13:47 09.11.2021 (янгиланди: 15:06 09.11.2021)\n© Unsplash / Kilian SeilerЭнергетические напитки\nЭнергетик ичимликлар ишлаб чиқарувчи компаниялар ўз маҳсулотларнинг ёшларга зарар келтиришини биладими? Улар ушбу маҳсулотнинг инсон организмига узоқ муддатли таъсирини ўрганувчи илмий изланишлар ўтказганми?\nТОШКЕНТ, 9 ноя - Sputnik. Соғлиқни сақлаш вазирлиги энергетик ичимликларин "Қувват эмас, кулфат манбаи!" деб атади ва уларни истеъмол қилаётганлари - иродаси суст, деб атади.\nТошкент тиббиёт академияси Болалар, ўсмирлар ва овқатланиш гигиенаси кафедраси профессори, тиббиёт фанлари доктори Гули Шайховага кўра, ушбу ичимликлар таркибида, одатда, маъёридан ортиқ таурин ва кофеин моддалари бор.\n— Юқори концентрацияланган энергетик ичимликларда кўп миқдорда кофеин, таурин моддалари бор. Таурин – энергетик жараённи жадаллаштирувчи ва нерв системасини ривожлантирувчи модда. Унинг инсон организми учун суткалик меъёри – 400 мг. Айрим энергетиклар таркибида эса бу модда 2 баробаргача ошиқ бўлади ва ўсмирлар соғлигига салбий таъсир кўрсатади, - дейди мутахассис.\nРивожланган давлатларда энергетик ичимликларнинг ёшларга салбий таъсири аллачон ўрганиб чиқилган ва уларни сотишга тегишли таъқиқ қўйилган.\nХусусан, Дания, Туркия, Норвегия, Исландияда 18 ёшга тўлмаган шахсларга энергетик ичимликларни сотиш ман қилинган. АҚШнинг айрим штатларида эса бундай маҳсулотлар сотуви бутунлай тақиқланган.\nЖССТ ҳам , 2014 йилда энергетик ичимликларни ёшлар орасида истеъмолини чеклаш ҳақида огоҳлантириш эълон қилган эди.\n“Қувватбахш” ичимликлар илк бор 1960 йилда Японияда дори воситаси сифатида яратилган эди. Яъни улар - шифокор тавсиясига асосан, меъёрида истеъмол қилинган. Лекин кейинчалик бизнесменлар бу маҳсулотнинг таркибига бир қанча кимёвий моддаларни қўшиб, оммавийлатириб юборишган.\nАслини олганда, ушбу чиройли банкалардаги ичимликларнинг инсон организмига узоқ муддатли таъсирини бирор олим ёки лаборатория ўрганиб чиқдимикан? Ёки ҳамма пулни реклама ва маркетингига сарфлаб – истеъмолчилар соғлиғи бир четга суриб қўйилдими.\nЎзбекистонда энергетик ичимликлар рекламаси чекланди\n10 Январ 2019, 12:48


Давлат-хусусий шериклик асосида ётоқхона қуриш учун субсидия берилади — Sof.uz\nДавлат-хусусий шериклик асосида ётоқхона қуриш учун субсидия берилади\n7.05 20:12 46 Ўзбекистон\nҲукумат қарори (239-сон, 06.05.2022 й.) билан Талабалар турар жойларини давлат-хусусий шериклик шартлари асосида қуриш учун Давлат бюджетидан субсидия ажратиш тартиби тўғрисидаги низом тасдиқланди\nНизомга кўра, талабалар турар жойларини қуриш лойиҳаларини амалга ошириш учун хусусий шерикка бериладиган субсидия ТТЖни қуриш лойиҳа-смета ҳужжатлари бўйича бир ўринга тўғри келадиган қийматнинг 50 фоизи, бироқ БҲМнинг 100 бараваридан ортиқ бўлмаган миқдорда ажратилади.\nБунда лойиҳаларни амалга ошириш учун тадбиркорлар ўртасида тендер ўтказилади.\nНизомга кўра, ДХШ тўғрисидаги битим ДХШ лойиҳаларининг реестрига киритилганидан сўнг хусусий шерик давлат шеригига субсидия ажратиш тўғрисида ариза билан мурожаат қилади.\nДавлат шериги аризани 3 иш куни ичида (қўшимча ўрганиш учун – 10 иш куни ичида) ўрганиб чиқиб, Олий ва ўрта махсус таълим вазирлигига юборади.\nВазирлик тақдим этилган аризани 5 иш кунида ўрганиб чиқиб, субсидия бериш учун давлат шериги билан субсидия ажратиш юзасидан шартнома имзолайди.\nХусусий шерикка ТТЖ қуриш учун 2 иш куни ичида давлат шериги томонидан биринчи босқичда ТТЖ умумий қийматининг 15 фоизи миқдорида субсидия ажратилади.\nКейинги босқичларда бажарилган ишлар далолатномаси имзоланган кундан 3 иш куни ичида бажарилган ишнинг 50 фоизи миқдорида, биринчи босқичда ажратилган маблағларни инобатга олган ҳолда субсидия ажратилади.\nМаълумот учун: 2022–2025 йилларда республика бўйича жами 228 та (жорий йилда 47 та) талабалар турар жойлари (400 ўринли) барпо этиш назарда тутилган.\nБугун, 12:44 19 Иқтисод\nБугун, 12:40 90 Жаҳон


Мамлакатдаги ҳақиқий вазиятни сохталаштириб талқин қилаётган 33та аккаунт аниқланган - ИИВ\nЮқтирганлар 158 киши\n16:02 / 17.03.2020\nУлардан 25таси хорижий мамлакатлардаги фойдаланувчиларга, 8таси эса Ўзбекистон Республикаси фуқароларига тегишли\nИчки ишлар вазирлигида Бош прокуратура ҳамда бошқа мутасадди органлар билан биргаликда аҳоли орасида ваҳима чиқаришга қаратилган маълумотлар ва материалларни, шунингдек, фуқаролар тотувлигини бузиш, вазиятни беқарорлаштирувчи уйдирмалар тарқатиш ҳамда жамиятда қарор топган хулқ-атвор қоидаларига ва жамоат хавфсизлигига қарши қаратилган барча қилмишларни аниқлаш ва уларни олдини олиш бўйича ишчи гуруҳ фаолияти йўлга қўйилган.\nИчки ишлар вазирининг матбуот котиби Шоҳрух Ғиёсовга кўра, бугунги кунга келиб ишчи гуруҳ томонидан мамлакатдаги ҳақиқий вазиятни сохталаштириб талқин қилаётган, аҳоли орасида ваҳима келтириб чиқаришга қаратилган, фуқаролар тотувлигини бузиш ва вазиятни беқарорлаштирувчи уйдирмалар тарқатган ижтимоий тармоқлардаги 33та аккаунт аниқланган.\nБилдирилишича, улардан 25таси хорижий мамлакатлардаги фойдаланувчиларга, 8таси эса Ўзбекистон Республикаси фуқароларига тегишли. Ҳозирда ушбу фуқароларнинг шахси аниқланиб, тегишли терговолди суриштирув ишлари олиб борилмоқда.\nШу билан бирга, вирусга чалинган ҳамда карантинда бўлган фуқароларнинг шахсларини оммага тарқатган икки нафар фуқаро аниқланиб, уларнинг ҳаракатларига ҳуқуқий баҳо берилмоқда.\nШунингдек, ижтимоий тармоқлардаги фойдаланувчилар томонидан сохта ва асоссиз маълумотларни тарқатаётган 13 нафар фуқаро аниқланиб, уларнинг тўққиз нафари билан профилактик тушунтириш ишлари олиб борилди. Тўрт нафарининг хатти-ҳаракатлари юзасидан қонунда белгиланган тартибда жазо чоралари кўрилади.\nИИВ фуқароларга эслатиб ўтган:\nасосланмаган маълумотларга ишонманг, хабарлар билан расмий манбалар орқали танишинг;\nўткинчи ҳиссиётларга берилманг, ваҳима ва саросимага тушманг, бугунги ҳаракатларингиз оқибатида эртага танишларингиз ёки оилангиз олдида уялиб қолишингиз мумкин;\nвазиятдан фойдаланиб, шахсий манфаат йўлида ғараз мақсадларни кўзламанг, ҳар бир ноқонуний хатти-ҳаракатингиз учун жавоб беришингизни - мамлакатимиздаги барқарорликни изидан чиқариш ниятида бўлган ёвуз ниятли кучларнинг ўйинчоғига айланиб қолманг. Унутмангки, ҳар бир ҳолат зудлик билан аниқланади, айбдорларга нисбатан қонуний тартибда қатъий чора кўрилади.\nБарча саволларингиз бўйича алоҳида фаолият кўрсатаётган 1003 рақамли тезкор алоқа тармоғига мурожаат қилинг.\nҚозоғистонда коронавирусдан ўлганлар махсус полигонда дафн қилинади\nХитойлик шифокор коронавируснинг енгил аломатларига эга беморларни ҳам карантинга олишга чақирди\nАҚШда коронавирусга чалинганлар безгакка қарши дори воситалари билан даволанади


«ЕНГИЛРОҚ ИШГА ЎТМОҚЧИМАН»\nКейинги пайтда соғлигим тез-тез панд беряпти. Бундай ҳолларда хизмат жойимда енгилроқ ишга ўтказилишим мумкинми?\n— Албатта, сиз бунга тўла ҳақлисиз. Амалдаги Меҳнат кодексининг 218-моддасида белгилаб қўйилганидек, «Соғлиғи ҳолатига кўра енгилроқ ёки ноқулай ишлаб чиқариш омилларининг таъсиридан холи ишга ўтказишга муҳтож ходимларни иш берувчи, уларнинг розилиги билан, тиббий хулосага мувофиқ вақтинча ёки муддатини чекламай, ана шундай ишларга ўтказиши шарт».\n«ЭНГ КАМ ИШ ҲАҚИДАН ҲАМ КАМ МАОШ ОЛАМАН»\nХусусий ташкилотлардан бирида ишлайман. Бу ерда маълум иш вақти белгиланган бўлсада, аммо бунга амал қилинмайди, яъни кўпинча ишимиз чўзилиб кетади. Бундан ташқари, менга энг кам ойлик иш ҳақидан ҳам кам маош белгиланган. Бу қонунан мумкинми?\n— Иш вақтидан ташқари ишлашга фақатгина ходимнинг розилиги билан йўл қўйилади. Бунда иш вақтидан ташқари ишнинг муддати ҳар бир ходим учун сурункасига икки кун давомида тўрт соатдан ва йилига бир юз йигирма соатдан ортиқ бўлмаслиги шарт. Шуни ҳам унутмаслик жоизки, иш вақтидан ташқари ишлар, дам олиш кунлари ва байрам кунларидаги ишлар учун камида икки ҳисса миқдорида ҳақ тўланади.


Монополлар, протекционизм ва лоббистлар парвози. Иқтисодиётдаги офатлар ҳақида\n15:30 / 03.07.2019\nБозор иқтисодиётининг талаби шундайки, ресурс ва имкониятлардан фойдаланиш имкони, яъни фаолият майдони ҳаммага тенг бўлиши керак. Яккаҳокимликка ҳеч кимнинг ҳаққи йўқ. Аҳоли эҳтиёжи учун зарур бўлган маҳсулотлар фақат айрим гуруҳлар қўлида тўпланиб, улар учун мўмай даромад манбаига айланиб қолганини адолатдан деб бўлмайди.\nБаъзи бир корхоналарга имтиёзлар бериш орқали ўзимиз эркин рақобат муҳитини бўғиб, нархларнинг барқарор бўлишига салбий таъсир кўрсатмоқдамиз. Энди биз бундай амалиётдан воз кечамиз. Имтиёзни рўкач қилиб, энг муҳим фаолият турларини тўла монополия қилиб олишга мутлақо йўл қўйилмайди.\nМен келажак билан қизиқаман, чунки қолган умримни унда яшайман, мендан кейин болаларим яшайди. Шу давлатнинг фуқароси, шу элнинг дилбанди эканмиз, биздан кейин фарзандларимиз шу маконда яшар экан, мамлакатимиз тақдирига, унинг сиёсати, иқтисоди, маънавияти ва маданияти тақдирига бефарқ бўлолмаймиз, бефарқ бўлмаслигимиз ҳам керак.\n«Халқаро валюта фонди маълумотларига кўра, аҳоли жон бошига тўғри келадиган ялпи ички маҳсулот ҳажми бўйича Ўзбекистон дунё рейтингида 187 мамлакат орасида 134-ўринда турибди. Ваҳоланки, Ўзбекистон жуда бой табиий ресурсларга, катта иқтисодий салоҳиятга эга бўлган давлат...» – бу гапларни Шавкат Мирзиёев айтгандир.\nНега ерости ва ерусти бойликлари йўқ, ери бизникининг ярмича келмайдиган, гуручдан бошқа нарса ўсмайдиган, аҳолиси эса Ўзбекистонникидан икки баробар кўп бўлган Корея Республикаси дунёнинг иқтисодиёти кучли давлатларидан бири бўлиб турибди?\nНега бир парча ери ҳам сув остига кетиб бораётган, йилига 3000 марта ер қимирлайдиган Япония ўз халқини юксак фаровонликка эриштира олди, японларнинг бир йилда фақат таълимга ажратадиган маблағи – 167 миллиард доллар – Ўзбекистон давлати ва халқининг тўрт йиллик бюджетига ва ялпи ички маҳсулотига баробар?\nҲамма ерости-ерусти бойликларига эга, иқлими гўзал, ерлари ҳосилдор, халқи меҳнаткаш Ўзбекистон иқтисоди советлар зулмидан озод бўлгач, мустақилликнинг чорак асрида ҳам тикланмаса, қачон ўнгланади?\nМутахассислар ўз йўлига, биз каби куюнчак фуқаролар ҳам фикримизни айтайлик, яхлит бир халқ бўлиб, ўйлайлик.\nИқтисодни издан чиқарган омилларнинг иккинчиси – монополизм (коррупциянинг асосий манбаси ҳам монополиядир), монополизмга йўл берган нарса протекционизм ва лоббизмдир. Оддийроқ тилга ўтсак, бунинг луғатда икки маъноси бор: бири ниқоб – «бирор давлатнинг ўз миллий иқтисодини чет эл рақобатидан ҳимоя қилишга қаратилган иқтисодий сиёсати», иккинчиси моҳият – «ошна-оғайнигарчилик, таниш-билишни қўллаб-қувватлаш».\nҲозирги иқтисодимизни ўйласам, болаларимни она кўкрагидан ажратишда чеккан ташвишларимиз келади. Бола она сутини узоғи билан уч йил эмиши керак, кейин ўзи овқатланиши, тишлари билан суякларни кемириши, жағлари билан таомни янчиб, юта олиши керак. Кўкракка ўрганган бола ўз бармоғини сўришга мойил бўлади, шунинг учун қўлига қўлқопча кийдириб қўйилади, эмчакдан ажралсин деб гармдори суртиб қўйишади, онасини кўрса, эмиш эсига тушмасин деб холаси ё аммасиникига беш-ўн кунга бериб юборилади... Она кўкрагидан ажралиш гўдакка оғир. Лекин вояга ҳам етиш керак.\nБизнинг «Ўзбекистон ҳаво йўллари», «Ўзавтосаноат», «Ўзфармсаноат», сингари ўнлаб давлат монополистларимиз, улардан зеб олган «Дори-дармон», «Artel», «Имзо», «Амилов» каби минглаб катта ва кичик монополистларимиз ана шу она кўкрагидан ажралишни истамаётган, ўн беш-йигирма йилдан бери бюджетни, тўғрироғи, солиқ тўловчиларни, яъни ҳар биримизни «эмиб келаётган» гўдаклардир. Гўдак онадан ажратилгач, ўзи нон топиб ейишга ўргангани каби, бу монополияларнинг имтиёзлари олиб ташланса, улар бозор иқтисодига киради, рақобатга ўрганади, рақобатчилар кўпайса, нарх тушади ва халққа фаровонлик келади. Бизни ўқиётган ўқувчи ҳар замонда: «Буни биз ҳам биламиз», деб қўяди, лекин амалга ошириш йўқ. Буни ўқувчи ва талаба ҳам тушунади. Лекин амалга ошириш йиллар бўйи пайсалга солинмоқда.\nТақдирда бўлса, ҳали монополистларнинг ҳар бири ҳақида алоҳида мақола ёзамиз.\nҚисқаси, масалан, «Ўзбекистон ҳаво йўллари» учоқларида Туркияга, Россияга, Мисрга ёки Дубайга учиш нархи худди шу юртларга Қозоғистондан ё Қирғизистондан учишга қараганда икки баробар қиммат. Нега? Арзонга чипта сотса, компания банкрот бўлар эмиш. Ахир, ўша, масалан, Истанбулдан Чимкентга учаётган хорижий компания самолёти Истанбулдан Тошкентгача ҳам шунча масофага учади, шунга яраша ёнилғи сарфлайди, ўшанча одам олади. Табиийки, зарар қилса, учмасди. Фойда қилади! Бизнинг монополист компаниямиз бензин ўрнига қаймоқ солиб учмаса керак?! Самолётлари ҳам ўша самолёт – «Airbus» ёки «Boeing». Худди ўша хорижий авиакомпания ҳам Истанбулдан Тошкентга чиптасини қимматга сотади. Сабаби – у арзонга сотса, ҳамма арзон самолётда учади, бизнинг «Ўзбекистон ҳаво йўллари» самолётларига биров чиқмай қўяди. Юртга кирадиган компанияларга, бизнинг 28 ёшида ҳам «она сутидан ажралмаган» монополист гўдагимиз учоқлари нархидай қилиб нархни кўтаришга рози бўлмаса, киришга изн берилмайди.\nСолиштирайлик, бизнинг битта компаниямиз бор, Қозоғистонда 21та авиакомпания бор, бизда бармоқ билан санарли компаниялар самолётлари кира олади, Қозоғистонда 33та чет эл авиакомпанияси фаолият олиб боради, аҳоли сони 17,9 миллион киши бўлган қозоқ юртида ҳаво транспорти орқали ташилган йиллик йўловчилар сони 5,6 миллион, яъни аҳолимиз 33 миллион бўлган бизникида 46 фоиз кўпроқ. Қозоғистоннинг ЯИМ 159 миллиард АҚШ доллари, Ўзбекистонники – 48 миллиард АҚШ долларидир.\nУзоқроқдан намуна келтирсак, масалан, Осиёнинг тўртинчи иқтисодиёти бўлган Жанубий Кореяда миллий ва хусусий авиакомпаниялар 12та бўлиб, бу ерга учадиган чет эл авиакомпаниялари сони 56та, самолётда йилига 28 миллион киши ташилган. Бозор иқтисоди шунга олиб келдики, Корея ЯИМ 1,5 триллион АҚШ долларидир.\nБу ютуқлар, жумладан, иқтисод монополиядан чиқарилгани шарофатидир бу. Бизда бир ҳовуч одам ишлайдиган «Ўзбекистон ҳаво йўллари», «GM Uzbekistan» каби компаниялар манфаати учун бутун бир халқ зарар кўради. Машинани уч баробар, самолёт чиптасини икки баробар қимматга олади. Яна бу давлат халқнинг манфаати учун фаолият юритаётганига ишонгиси келади.\nНега чипталарини икки-уч баробар қиммат сотаётган компания яна зарар келтиради. Тахминларимиз бор. 27 йил ҳукм сурган коррупция шароитида самолётлар ўз нархидан қимматга олинган, «шапка», «откат» деган гаплар осмондан олинмаган. Энди бу самолётлар ўз ресурсидан икки баробар кўп учиши керак ёки чипта нархи икки баробар кўп бўлишга мажбур. Бундай ва шу каби нозик тафсилотлардан хабардор бўлган «Ўзбекистон ҳаво йўллари»нинг узоқ йиллик раҳбари, Москвадан соппа-соғ қамоққа олиниб, самолётнинг маҳсулот айнимайдиган музхонасида Тошкентга келтирилган ва кўп ўтмай ўпкаси шишиб вафот этган Арслон Рўзметов тирик бўлса, балким айтарди. Ўтганга саловот, лекин энди монополияни тугатишга ким халақит беради?! Ахир, Президент Шавкат Мирзиёев «Ўзбекистон Республикаси миллий авиациясини тубдан такомиллаштириш бўйича чора-тадбирлар тўғрисида»ги фармонни имзолади ва бу компанияни монополиядан чиқариш, аэропортларни хусусийлаштириш, мамлакатга кам бюджетли авиакомпанияларни (Lowcoster carriers, LCC) жалб қилиш ҳақида қарорлар чиқардилар-ку?!\n«Ўзбекистон ҳаво йўллари» миллий авиакомпанияси раиси биринчи ўринбосари Умид Ҳусанов 2018 йил бошида йил охиригача миллий кам бюджетли авиакомпания ташкил этиш бўйича ишлар якунига етишини маълум қилганди. Мана, 2019 йил июли ҳам келди. Лекин кам бюджетли янги авиакомпания ташкил этиш уёқда турсин, бу йўналишда қандай ишлар қилинаётгани ҳақида ҳам ҳеч қандай расмий хабар берилмаяпти. Энг ёмони, «Ўзбекистон ҳаво йўллари»нинг мутлақ монополияси 27 йилдан буён давом этиб келмоқда.\nБуюк Британиянинг барча мамлакатлар авиакомпаниялари ва аэропортларининг хизмат кўрсатиш сифатини баҳолайдиган «Skytrax» сайти «Ўзбекистон ҳаво йўллари»нинг йўловчиларга хизмат кўрсатиш даражасини таҳлил қилишича, кўпчилик чет эллик йўловчиларнинг авиакомпаниямиз ҳақидаги фикрлари ўта салбий ва бу унинг ҳозирги ҳолатига мосдир. Бу монополия иқтисодга ҳам, халққа ҳам зарар келтирмоқда.\nАвиаторлар ва автомобилчиларимиздан ўрнак олиб, бошқа талабгорлар ҳам чиқмоқда. «Ўзэлтехсаноат» АК ҳам имтиёзларни олиш ва монополист бўлиш ҳаракатига киришди. Ҳукуматга қарор лойиҳасини киритди, унга кўра, жисмоний шахслар учун маҳсулотни божсиз олиб кириш қоидалари кучайтирилди. Аслида инсон чет элга борса, ўзига зарур ашёларни бемалол олиши керак. 2018 йилдан бошлаб фуқаролар автомобиль йўллари (пиёдалар) ўтказиш пункти орқали – 1 ойлик интервал билан умумий қиймати 300 долларгача бўлган, темир йўл ва дарё ўтказиш пунктлари орқали – 1 ойлик интервал билан умумий қиймати 1 минг АҚШ долларигача миқдорда биттадан маиший техника ва ошхона идиш-товоқлари тўпламини Ўзбекистонга тўловсиз олиб кириш ҳуқуқига эга. Монополист ушбу вақт оралиғини 6 ойга оширишни режалаштирди.\n«Ўзэлтехсаноат» автомобиль саноатидан ҳам сурбетроқ чиқди, тайёр электротехника маҳсулоти импортидан тушган божхона тўловлари ва акцизларнинг умумий ҳажмидан 60 фоиз миқдордаги маблағни Электротехника саноатини ривожлантириш жамғармасига йўналтиришни таклиф қилди.\nХўш, маиший техника олиб киришга чекловлар нега жорий этилди? Гап шундаки, бизда ўзимизнинг телевизор, газ плиталари, музлатгичлар, чангютарлар ва ҳоказолар ишлаб чиқарувчи «Artel» деган монополист корхоналаримиз тизими бор. Унинг ўз «яралиш тарихи» бор. Ўша даврда мамлакатга хориждан маиший техника олиб киришга ҳам, автомобил олиб киришга ҳам 50-70 фоизлик тўловлар жорий этила бошланганди. 200 долларлик телевизорни олиб кирсанг, 350 долларга тушарди. Фойда қўшиб сотилса, 400 долларга сотиларди. Ҳолбуки, агар маҳаллий ишлаб чиқарувчи чет элдан бутловчи қисмларни олиб кирса, тўлов оз ёки умуман тўловдан озод қилинганди. «Оқил» ишбилармонлар англадики, ўша 200 долларлик телевизорлар ичини қутисидан ажратиб, «бутловчи қисм» сифатида олиб кирса, ичкарида қайтадан «йиғса», «Ўзбекистонда ишлаб чиқарилган» деган тамға билан 300-350 долларга сотса бўлади. Албатта, давлат бюджети чегарада оладиган тўлов тушмаслигидан ўн миллиардлаб зарар кўради, аммо ўн миллионлаб телевизорлар, чангютгичлар, музлатгичларни ичкарида йиғиб, сотганлар юз-юз эллик миллиардлаб долларни чўнтакка ура олади. Ўша «Samsung» ёки «LG» олиб кирилса, бозорда 400-450 долларга сотилади, худди шуни «Artel»да йиғилганининг нархи 300-350 долларга тенг бўлади ва халқ чегара ёпиқ ҳолатда «арзон» олганига шод бўлади.\nШавкат Мирзиёев ҳокимиятга келгач, қўшни давлатлар билан чегаралар очилиб, борди-келдилар бошланди. Халқ билиб қолдики, шу телевизорлар, чангютгичлар ва бошқа маиший техникалар чет давлатларда икки-уч баробар арзон экан. Кўплаб олиб кира бошлашди. Ички монополист дарров тегишли амалдорлар ва идоралар орқали маиший техника олиб кириш йўлини беркитди. Ўттиз миллионли халқ яна маиший техникани икки баробарига олишга мажбур.\nМасалан, монополист «GM Uzbekistan» 2017 йилда 135,5 минг дона автомобиль ишлаб чиқарган. Соҳадаги ўртача иш ҳақи 300 доллар эквивалентида эканини ҳисобга олсак, компанияда ишга ҳақ тўлаш фонди тахминан 100 миллион доллар эквивалентга тенг. Бу соҳада 14 мингга яқин киши иш билан таъминланган. Мамлакатда 6-7 миллион атрофида ишсиз бор, Россияда 2,5 миллион юртдошимиз ишлайди. 10-15 минг киши ишсиз қолади деб, банкрот заводни ушлаб туриш кимга керак?!\nПрезидент «Шу заводни ёпиб юборсак, фойда бўларди», деганда нимани назарда тутган? Ҳозир бу заводнинг дунёда 8000 доллар турадиган машинасини биз, ўзбеклар, 16 000 долларга харид қиляпмиз. Ташқаридан машина кирмагани, «бутловчи қисмлар» киргани учун давлат бюджетига тўлов тушмайди. Корхона фойда олса, акциядорлари кўради. У аслида банкрот ҳолатидадир.\nДейлик, шу заводимиз бўлмаса, шу 130 минг машинани четдан 8000 доллардан олиб кирсак, ҳозиргидек 50-70 фоиз эмас, 10 фоиз тўлов жорий этсак ҳам, бюджетга 1 миллиард доллардан зиёд тушум тушади. Бундан ташқари, енгил автомобиллар импортидан ҚҚСдан давлат бюджетига тушадиган маблағлар 200 миллион долларни ташкил этади. Давлат бюджетидан «Ўзавтосаноат» АК барча ходимларига иш ҳақини автомобилларни ишлаб чиқармагани учун тўла ҳажмда компенсация қилиб бериш мумкин.\nБиз машиналарни, телевизорларни бошқа маиший техникаларни импорт қилинган бутловчи қисмлардан йиғамиз ва дунё нархидан икки баробар қимматга сотамиз, лекин завод ва фабрикаларимиз банкрот ҳолатида. Дунёда худди шу бутловчи қисмлардан машиналар ва маиший техникани йиғишади ва биздан икки баробар арзон сотишади ва фойда кўришади! Дунё авиакомпаниялари бизникидай ёқилғи ёқади ва шу самолётларни тасарруф қилади, чиптасини бизникининг ярим нархида сотади ҳамда фойда кўради! Бизнинг авиакомпаниямиз дунёдаги авиакомпанияларники каби ёнилғида ва уларники каби самолётларда учамиз ва чипталаримиз дунё нархларидан икки баробар қиммат, лекин бизнинг авиакомпания банкрот ҳолатида... Бу қанақа иқтисод, биродарлар?!\nБошқа турли давлатларда ҳам шу қисмлардан машина йиғилади ва улар рақобатбардошлидир, уларнинг машинаси бизникидан арзон. Нега бизнинг автозаводники қимматга тушади?! Балким, бизнинг автозавод ишчиларига Япония, Корея ёки Туркия заводиникидан кўп маош тўлар? Йўқ, уларнинг маошининг бешдан бирини ҳам бермайди! Балким, у ерларда электр энергияси, ижара ҳақи, ер қиймати, солиқлар бизникидан қимматдир? Йўқ, бизда булар беш-ўн баробар арзон! Балким, бизнинг автозаводимиз улардан кўпроқ солиқ тўлар? Йўқ, бизнинг автозаводимиз йиллар давомида деярли барча солиқлардан озод қилинган.\nЗаводимиз бўлмай, чет эл автомобилларини бемалол олсак, халқда танлов бўларди ва арзон оларди. Давлатга ҳам бу заводдан фойда йўқ, чунки четга сотган машиналарининг валютасига янги машиналари учун бутловчи қисм олади. Солиқ ҳам тўламайди — озод қилинган. Молиявий аҳволи оғир бўлгани учун давлат дивиденд ҳам ололмайди. Қолаверса, кирадиган автомобилларга божлар миқдори камайтирилса, халқ ўн минглаб машина олиб кирарди ва улардан бюджетга юз миллионлаб валюта тушган бўларди.\nАгар «автомобилсозлигимиз фахри»дан бирор фойда бўлса, буни ҳали биз ёруғликка олиб чиқолмаётган бир гуруҳ шахслар кўради. «Иш ўринлари яратилди», дейишлари мумкин. Бу завод бўлмаса, келадиган фойдага бундан юз баробар кўп иш ўринлари яратиш мумкин.\nКимдир яна бошқа заводлар қурилса, японлар ё немислар заводлари келса, рақобат бўлади, деб ўйлайди. Заводлар ўнта бўлса ҳам, имтиёзлар сақланса, ўнта завод ҳам шу битта каби ишлайвериши мумкин. Машина олиб кириш учун божхона тўловларини мўътадиллаштириш керак. Токи харидор ёки сотувчи олиб кириш ва сотишдан фойда олсин. Шунда харидор танлаб, мақбул машинани мақбул нархда олади. Бу мавжуд заводларни харажатларни камайтиришга, сифатни яхшилашга, ассортиментни кўпайтиришга, рақобатга бардошли бўлишга ундайди. Давлат бюджети олиб кирилаётган автомобиллар учун бож тўловларидан юз миллионлаб доллар маблағга эга бўлади.\nЧорак аср мобайнида кўрсатилган «миллий ишлаб чиқарувчига ғамхўрлик»дан монополистлар рақобатбардош бўлиб қолмади ва яна юз йил шу йўсинда давом этса, ўзгармайди. Фақат ашаддий, ошкора ва ҳалол рақобат ривожланишга мажбур қилади.\nЕтар энди, дейилишига қарамасдан, монополист гуруҳлар «яна бир йил ё икки йил онамни эмиб, ўзимни тутиб олай» деб тамшанадиган гўдак каби қолаверади, фароғат ҳолини сақланиб қолиши учун лоббистлик нолишларини тўхтатишмайди.\nМана, яна бир хабар: «Ўзбекистон темир йўллари» АЖ Президент Қарори лойиҳасини ҳавола этибди. Унга кўра, янги «Premium Uzbekistan» қўшма корхонаси қурилади ва у 2024 йил 1 январгача барча солиқлардан ва ягона ижтимоий тўловдан озод этилиши керак эмиш.\nУнутмаслик керакки, кимдир солиқдан озод этилар экан, бу барчамизга юк бўлиб тушади. Чунки солиқлар давлат бюджетини ташкил қилади. Шу бюджетдан кексалар-у ногиронлар нафақа олади, таълим ва тиббиёт таъминланади. Кимдир ва кимлардир солиқдан озод этилар экан, бюджет юки озод этилмаганларга – ҳаммамизга тушади.\nНима деб ўйлайсиз, «Premium Uzbekistan» корхонаси қандай хайрли фаолият юритадики, солиқдан озод бўлади? Саратон касалига қарши эмлов ўтказадими? Ногиронларга аравача ясайдими? Йўқ! Мана, у нима билан шуғулланади: «сўнгги авлод илғор технологияларидан фойдаланган ҳолда «Люкс» тоифадаги спиртдан юксак сифатли ароқ маҳсулотларини қуйиш» унинг вазифасидир! Лоббистларнинг юксак парвозидан дарак бу. Офарин! Саволлар туғилади: «Ўзбекистон темир йўллари»нинг ароққа нима алоқаси бор? Нега соҳа эмас, алоҳида муайян корхона солиқ имтиёзи олади? Унинг ортида ким турибди? Ароқ шундоқ ҳам харидоргир бўлса, унинг ишлаб чиқарувчисини қўллаб-қувватлаш нега керак? Қолаверса, аҳолисининг аксарияти мусулмон бўлган юртда давлат ичкиликбозлик қўллаб-қувватланишини қандай тушуниш мумкин?!\nЁки «Ўзчармсаноат» билан боғлиқ сўнгги хабарларни олайлик. Бу уюшма чет элдан келтириладиган оёқ кийимига ҳам «давлат божини 10 фоиздан 30 фоизгача ошириш» ва «маҳаллий пойабзал ишлаб чиқарувчиларга солиқ имтиёзлари бериш» таклифи билан чиқди-ю блогер ҳамкасбимиз моҳиятини очди: «Иқтисодни ва қонунчиликни хоҳлаган йўлга солишга уринишяпти. Ҳаммасининг нияти соққа. Ўзбекистонда соққадан бошқа олий мақсад йўқ. Соққа, соққа, соққа...». Бошқа бир блогер синглимизнинг фикри: «Сифатли туфлилар, лодочкалар, босоножкалар – хуллас, яхши пойабзал кийиш ҳуқуқимизга зарба беришмоқчи! Бож ошса, сифатли пойабзал нархи янада қимматлашади. Қачонгача ўзимизнинг бир йилга етмай пошнаси узилиб, оғзи очиладиган оёқ кийимларда юрамиз? Қачонгача лоббистлар фойдасига халқ пул тўлайверади? Ўзимизда сифатли оёқ кийим чиқаришни ўрганишсин аввал, кейин четдан келадиган сифатли товарнинг йўлини тўсишсин. Ҳар бир аёл гўзал, сифатли пойабзал кийишга ҳақли. Рақобатсиз енгишга ўрганган маҳаллий лоббистларга эса уят, уят!»\nАгар имтиёзлар бўлиши ва давом этиши керак бўлса, қайси соҳани ва қайси миллий ишлаб чиқарувчини ҳимоя қилиш кераклигини, имтиёз бериш кераклигини белгилайдиган шахслар бўлиши лозим бўлади. Бу эса коррупцияга йўл очади. Керакли одамлар зарур йўллар билан қўлга олинади. Эркин Воҳидов сатридагидай: «Тилло айтар – сотиб оламан, қилич айтар – тортиб оламан!»\nАлал-оқибат, амалда давлатдан имтиёзлар ундиришнинг ўзи алоҳида бизнесга ва коррупция схемасига айланади. Лоббистлар давлатни шантаж қилади: агар маҳаллий ишлаб чиқарувчи ҳимоя қилинмаса, «ишчи ўринлари йўқ бўлади», «ишсизлик кўпаяди», «корхона банкрот бўлади», «олган кредитлар ва киритилган сармоялар қайтарилиши керак», «ғалла мустақиллиги», «саноат хавфсизлиги» лозим ва ҳоказо.\n«Миллий ишлаб чиқарувчини ҳимоя қилиш» ниқоби остидаги протекционизм бозор иқтисодининг асосларига путур етказади ва унинг неъматларини йўққа чиқаради: сифатли чет эл маҳсулотига импорт тарифларини ошириш орқали халқни «ўзимизники» бўлган сифатсиз маҳсулотни қимматга олишга мажбурлаш нафақат ноинсонийлик, балким халқни қашшоқлаштириш ва бу орқали харид қобилиятини пасайтиришнинг сабабидир, бу божи оширилган чет эл маҳсулоти ҳам, ички маҳсулот ҳам қимматлашувига олиб келади. Аҳолининг даромади пасаяди, импорт божи ошиши маҳсулотни қонуний олиб киришни норентабел қилгани учун контрабандани кўпайтиради, маҳсулотига бож оширилган давлатлар билан муносабатга раҳна солади ва бизга жавобан шунга монанд чоралар кўрилишига олиб келади.\nМонополистлар иқтисодни ислоҳ қилишга қарши турган, реал бозор иқтисоди жорий этилишига монелик қилаётган бир мамлакатда монополияга қарши қўмита ва идоралар борми, бор бўлса улар нима билан машғул эканини билишни истайди инсон.\nИслоҳотларга ишонч туман ичига ботиб бормоқда. Яна «ўзимизга хос-ўзимизга мос тараққиёт йўли» бошланмасин. Умидларимиз бор.\nИмтиёзлар бозор иқтисодини барҳам топтиради, бозор механизмлари ишлашига йўл бермайди, коррупцияни кучайтиради, аксарият элни қашшоқлик домига ташлайди ва ислоҳотларни самарасиз қилади.\nЖаҳон банки гуруҳига кирадиган Халқаро молиявий корпорация (ХМК) Ўзбекистоннинг хусусий секторларини ҳар томонлама таҳлил қилиб ташхис қўяр экан, монополияларга барҳам беришни ва бунинг баробарида «соҳалардаги муайян чораларни умумиқтисодий ислоҳотлар билан қўшиб олиб бориш»ни тавсия қилди. Бу ислоҳотлардан умидвор халқимизнинг истагига мос келади.\n«25 йил давомида «Ўзавтомоторс»нинг «эркалик»ларини кўтариб келдик». Депутатлар норози, муаммо ечими нимада?\n00:46 / 30.07.2020\nТрамп АҚШдаги йирик технологик компанияларга нисбатан чора кўриш билан таҳдид қилди\n20:55 / 29.07.2020\nМонополияга қарши кураш қўмитаси «UzAuto Motors» АЖга нисбатан иш қўзғатди\nМонополияга қарши кураш қўмитаси раисига «UzAuto Motors» монополиясига оид депутатлик сўрови юборилди


Уч шохли нерв невралгиясини даволашнинг янги услуби энди Ўзбекистонда\n17:00 / 05.02.2020\nСтэнфорд университетидаги Анестезиология ва оғриқ тадқиқотлари институти инсон ҳис қилиши мумкин бўлган энг кучли оғриқ турлари рейтингини тузишди. Рейтингга кўра, уч шохли нервнинг яллиғланиши энг кучли оғриқ берар экан. Бу оғриқни ҳис қилганлар уни 10 балли шкаладан 10 баллга баҳолашган. Аёлларнинг айтишича, бу оғриқ туғруқ вақтидаги оғриқдан ҳам кучлироқдир.\nЭндиликда беморлар ушбу касалликдан «Chinobod Fayz Plyus» клиникасининг малакали шифокорлари ёрдамида даволанишлари мумкин.\n«Уч шохли нерв невралгияси жуда кучли оғриқ билан кечадиган касаллик бўлиб, беморларда оғриқ бир неча йиллар давом этади. Шу кунгача ушбу касалликда биз неврологлар томонидан консерватив даво муолажалари олиб борилар ва антиконвульсантлар (карбомазепин, финлепсин) билан чекланар эдик. Ушбу таклиф этилаётган жарроҳлик услуби фармакорезистент, яъни ушбу дорилар беморга етарли ёрдам бермаган ҳолатларда жуда самарали бўлиб, ўзининг наркозсиз, тиғсиз ва тез оғриқдан халос этиши билан ажралиб туради. Асосийси, уч шохли нерв невралгияси кекса ёш беморларда учрагани боис, бу жарроҳлик амалиётида ёшга хос чекловлар қўйилмайди», - дея таъкидлаб ўтди Соғлиқни сақлаш вазирлиги бош неврологи Мажидова Ёқутхон Набиевна 2019 йил 6 декабрда ўтказилган хорижий олимлар иштирокидаги неврологлар республика анжуманида. Ушбу янги инновацион даволаш услуби хақида анжуман иштирокчиларига ҳам батафсил маълумотлар берилди.\nМажидова Ёқутхон Набиевна\nУч шохли нерв невралгиясининг клиник намоён бўлиш белгилари\nКўп ҳолларда уч шохли нерв невралгияси тиш оғриғи сингари намоён бўлади. Даставвал бемор тиш оғридан шикоят қилиб стоматологларга мурожаат қилади, врач оғиз бўшлиғини текширувдан ўтказади, лекин оғриқ давом этади. Айрим ҳолларда беморнинг қистови билан соғлом тишлар ҳам олиб ташланади.\nШунга қарамай оғриқ бошқа тишларда пайдо бўлади. Оғриқ чидаб бўлмас даражага етади, бу худди беморнинг юз қисмига электр токи ургандек намоён бўлади. Тишларни тозалаш, овқатланиш, совуқ ҳаво ва ҳатто гаплашиш ҳам оғриқни қўзғатиб юборади.\nБемор оғриқлардан қўрқиб қолади, оғриғим бошланиб қоладими деб доим қўрқиб туради. Оғриқ қаттиқ бўлган вақтларда бемор юзининг оғриқ бўлаётган қисмини қаттиқ босишга, оғриқни пасайтиришга ҳаракат қилади.\nБаъзан юздаги оғриқларга оғиз бўшлиғи ва тилдаги оғриқлар ҳам қўшилади. Кўпинча беморлар кетма-кет бир нечта соғлом тишларини ҳам олдириб юборишади ва шундан сўнг невропатолог қабулига келишади.\nУч шохли нерв невралгиясини даволаш\nI. Консерватив услубда даволаш:\nУч шохли нерв невралгиясини даволашнинг консерватив босқичида асосан антиконвулсантлар қабул қилинади: карбамазепин (финлипсин, карбалекс). Даволашнинг кейинги босқичларида габапентин (габагамма, тебантин) ёки прегабалин (лирика) каби дори воситалари қўлланилади. Лекин вақт ўтиши билан ушбу дори воситалари ҳам оғриқни етарли миқдорда пасайтира олмай қолади. Бундай ҳолатларда бемор жарроҳлик йўли орқали даволанади.\nII. Жарроҳлик услубида даволаш:\nҲозирги кунда замонавий тиббиётда икки хил услубдаги жарроҳлик амалиётлари кенг тарқалган.\n1. Уч шохли нерв илдизининг микроваскуляр декомпрессияси.\nУшбу жарроҳлик услубида орқа бош суяги асоси чуқурчаси трепанацияси амалга оширилади. Уч шохли нерв илдизчалари, юқори ва пастки олдинги мияча артериялари ва юқори тошсимон вена ревизияси амалга оширилади. Нерв илдизчаси қон томирлар томонидан босилиши аниқланган ҳолатда махсус болишча қўйилиб нерв илдизчаси босилишига барҳам берилади.\nБироқ нерв ва қон томир компрессияси ҳар доим ҳам касалликнинг сабаби ҳисобланавермайди, бундан ташқари оғир соматик паталогияга чалинган ва кекса ёшли беморларда ушбу жарроҳлик амалиётини ўтказишни имкони бўлмайди.\n2. Бундай ҳолат беморлар учун иккинчи услуб қўлланилади. Бу ҳозирги кунда дунёнинг етакчи нейрожаррроҳлик клиникаларида кенг қўлланилиб келинаётган уч шохли нерв невралгиясини радиотўлқинли денервация қилиш услуби ҳисобланади.\nБу услуб энг самарали, бошқарилувчан ва жиддий асоратга эга бўлмаган услуб ҳисобланиб, бунда ҳеч қандай тиғсиз ва наркозсиз кичкина 3 мм лик овал тешиги орқали нейрожарроҳлар махсус электрод ёрдамида керакли жойга етиб боришади ва бемор билан мулоқот қилган ҳолда уч шохли нервнинг зарурий шохини топиб, радиотўлқин ёрдамидан уч шохли нервнинг фақат оғриқ бўлаётган шохининг сезувчанлиги пасайтирилади.\nЖарроҳлик амалиётининг барча босқичи ренгтген назорати остида ўтказилади ва ҳеч қандай жиддий асоратга эга эмас. Беморга шу куннинг ўзида уйига рухсат берилади.\nРадиотўлқинли денервация услуби физик биологик принципларга асосланган бўлиб, биологик тўқималардан ультра юқори частотали радиотўлқин ўтган вақтда иссиқлик энергияси ажралиб чиқади. Керакли жойга генераторга уланган изоляцияланган электрод ёрдамида етиб борилади.\nУслубнинг афзаллик тарифидан бири, уч шохли нерв илдизчалари радиочастотали деструкциясининг тўлиқ бошқарувчанлиги бўлиб, актив электроддаги махсус термодатчик орқали температура тўлиқ назорат қилинади.\nМуолажа самараси бевосита операция якунида амалга ошади. Маҳаллий оғриқсизлантириш остида ўтказилувчи бу муолажа беморнинг қисқа муддатда тикланиши, оғриқларнинг узоқ йиллар давомида ёки умуман бўлмаслигига олиб келади. Ривожланган давлатлар тажрибасида ушбу даволаш усули самарадорлиги 85% дан ортиқни ташкил этади.\n«Chinobod Fayz Plyus» клиникасида ушбу радиотўлқинли денервация услубида уч шохли нерв невралгиясидан азият чекаётган беморларни самарали даволаш йўлга қўйилган.\nАгар сизнинг ёки яқинларингизнинг уч шохли нерв невралгияси билан боғлиқ муаммоси бўлса, «Chinobod Fayz Plyus» клиникасининг малакали шифокорлари ёрдамида дарддан фориғ бўлинг. Ушбу клиникада сизни йиллар мобайнида қийнаб келган юзингиздаги оғриқлардан саноқли дақиқаларда халос бўлишингиз мумкин.\n«Chinobod Fayz Plyus» клиникаси манзили қуйида келтирилган.\nМанзил: Андижон вилояти, Балиқчи тумани, Чинобод шаҳарчаси\nТелефонлар: +99891 609 56 41, +99874 322 10 40\n#Chinobod Fayz Plyus\n12:00 / 28.01.2021\nУмуртқа поғонаси диск чуррасидан бир кунда қандай халос бўлиш мумкин?\n16:00 / 23.01.2021\nУч шохли нерв неврaлгияси клиникамизда самарали даволанмоқда – «Chinobod Fayz Plyus»\n12:27 / 30.10.2020\nУч шохли нерв неврaлгиясини даволашнинг янги услуби энди Ўзбекистонда\n16:49 / 21.06.2020


UZINFOCOM Дата марказидаги электр тармоқларида олиб борилаётган профилактика ишлари муносабати билан 09.04.2022 23.00 дан 10.04.2022 02.00 (3соат) га қадар co-locatio хизматларини тақдим этишда қисқа муддатли узилишлар кузатилиши мумкин.\n2021 йил 23 сентябр куни соат 23:00 дан 00:00 гача g2.uzinfocom.uz давлат веб-хостинг серверида профилактик ва техник ишлар кўзда тутилган.\n2021 йил 7 август куни соат 00:00 дан 03:00 гача ns3.uzinfocom.uz веб-хостинг серверида техник ишлар кўзда тутилганлиги сабабли, ушбу серверларда жойлашган абонентлар веб-сайтлари ва электрон почталари кўрсатилган вақт оралиғида ўз фаолиятини юрита олмайди.\nUZINFOCOM Датацентрининг электр таъминоти тармоғини оптималлаштириш, ишончлилигини ошириш ва юкламани тушириш билан боғлиқ режалаштирилган технил ишлар муносабати билан, 2021 йил 26 ва 27 июнь кунлари соат 00:00 дан 06:00 гача, UZINFOCOM Датацентри абонентлари тизимлари ва унда жойлашган давлат ва ҳўжалик органлари ҳамда Электрон ҳукумат аxборот тизимларининг иш фаолиятида узулишлар юзага келиши мумкин\n2021 йил 20 июнь куни соат 00:00 дан 03:00 гача g1.uzinfocom.uz ва g2.uzinfocom.uz давлат веб-хостинг серверларида профилактик ва техник ишлар кўзда тутилган.\nСавол - жавоблар\nХостингдан прокси сифатида фойдаланиш қонунийми?\nКаналнинг ишлаш тезлиги қанча?\nNs серверларингиз турлари қандай?\nХостингизни Ip рақамлари қандай?\nХостинг хизмати ТАС-ИХ зонасида жойлашганми?\n© 2009-2022 Давлат ахборот тизимларини яратиш ва\nқўллаб-қувватлаш бўйича ягона интегратор UZINFOCOM.


21:13 / 03.11.2018 2427 pdf Ўқиш режими + -\nНамл сурасининг 82-оятида айтилган ердан чиқадиган ҳайвон ҳақида бир оз маълумот берсангиз.\nСаволда зикр қилинган ҳайвон «Доббатул арз» деб аталади.\nҚиёматнинг энг катта аломатларидан бири бўлган «Добба» – жонивор ҳақида Намл сурасида бир оят бор. Аллоҳ таоло:\n«Қачонки, уларнинг бошига сўз(ланган азоб) тушганида Биз улар учун ердан бир добба – жонивор чиқарамиз. У уларга, албатта, одамлар Бизнинг оятларимизга ишонмайдиган бўлганларини айтиб беради» (82-оят), деб марҳамат қилган.\nБу ҳодиса қиёматнинг аломатларидан биридир. Аллоҳ таоло ушбу ояти каримада кофирлар бошига ваъда қилинган сўз – қиёмат азоби тушиши чоғида ердан бир ҳайвон чиқариши ҳақида хабар бермоқда. Демак, бу ишнинг бўлиши муқаррарлигига ҳеч қандай шубҳа йўқ.\nСаҳиҳ ҳадиси шарифларда бу ҳайвон ҳам қиёматнинг аломатларидан бири эканлиги, «тавба қилса, фойда бермайдиган вақт»да чиқиши ҳақида хабарлар келган.\nҲофиз ибн Касир:\n«Бу жонивор охирги замонда, одамлар фасодга берилганда, Аллоҳнинг амрини тарк қилганларида ва ҳақ динни ўзгартирганларида чиқади», деганлар.\nҲузайфа ибн Усайд ал-Fифорий розияллоҳу анҳудан ривоят қилинади:\n«Расулуллоҳ солаллоҳу алайҳи васаллам хонадан биз томонга қараб (чиқиб) келдилар. Биз қиёмат ҳақида гаплашаётган эдик. Шунда у зот:\n«Ўнта белгини кўрмагунингизча қиёмат қоим бўлмайди. Қуёш мағрибидан чиқиши, тутун, добба...» дедилар».\n«Расулуллоҳ соллаллоҳу алайҳи васалламдан бир ҳадис ёд олиб, ҳеч ёдимдан чиқармадим. Расулуллоҳ соллаллоҳу алайҳи васалламнинг шундай деяётганларини эшитганман: «Қиёматнинг биринчи аломатларидан қуёшнинг мағрибидан чиқиши ва чошгоҳда одамларга добба – жониворнинг чиқишидир. Қайси бири олдин чиқса, кейингиси дарров шеригининг ортидан чиқади».\nШу билан бирга, муҳаққиқ тафсирчи уламоларимиз ушбу жонивор ҳақида кераксиз ва асоссиз гаплар кўпайиб кетганини, улар тафсир китобларимизга ҳам кириб қолганини, ишончли манбаларга суянмаган гаплар бўлгани учун уларга эътибор бермаслик лозимлигини таъкидлайдилар.\nҚуръони каримда ва саҳиҳ ҳадисларда келган хабарлар билан кифояланиш энг яхши иш. Қолгани эса фақат Аллоҳ таоло биладиган ғайб илмидир.\n«Қачонки уларнинг бошига сўз(ланган азоб) тушганида Биз улар учун ердан бир добба – жонивор чиқарамиз».\nБу «жонивор» оятда «добба» деб айтилган. «Добба» «ер юзида аста юрувчи» деганидир. Қорни билан судралиб юрадими, икки, тўрт ёки сонсиз-саноқсиз оёқлари билан юрадими, фарқи йўқ. Диний адабиётимизда ҳам бу жонивор «доббатул арз» номи билан машҳур бўлган.\nДемак, қиёмат яқинлашганда ўша жонивор чиқади ва:\n«У уларга, албатта, одамлар Бизнинг оятларимизга ишонмайдиган бўлганларини айтиб беради».\n«Доббатул арз»ни одамларга гапиртиришдан мақсад уларнинг илоҳий оятларга иймон келтирмайдиган бўлганликларини билдириш экан.\nҚандай қилиб айтишини Аллоҳ таолонинг Ўзи билади. Добба имо-ишора билан тушунтирадими, ҳамма инсонлар тушунадиган тилда гапирадими ёки инсонлар унинг тилини тушунадиган бўлиб қоладиларми, ҳеч ким бу ҳақда ҳеч нарса билмайди. Валлоҳу аълам.\n19:07 / 03.11.2018 1264\n11:10 / 04.11.2018 1061\nМаълумки, қадим замонларда одамлар савдо ва иқтисодий муомалаларни қўлларида мулк бўлган нарсаларини бирбирига алмаштириш йўли билан қилганлар.Кейинроқ молнинг давоми...\n619 11:40 / 19.05.2020\n.Илм, сўзи луғатда бир нарсани воқеликдагидек идрок этишни билдиради.Шаръий истилоҳда эса маънавий ишларда нарсаларни тескариси йўқ даражада аниқ билиш сифатига давоми...\n1584 10:00 / 28.02.2019\nБароат сураси ҳақида 20-боб\nФақиҳ Абу Лайс раҳимаҳуллоҳ айтадилар Уламолар Бароат Тавба сурасининг бошида .Бисмиллаҳир роҳманир роҳим,нинг тушиб қолиши ҳақида ихтилоф қилишди. Баъзилар давоми...\n623 11:00 / 22.12.2020\nМухаллад ибн Ҳусайн айтади .Басрада Шаддод деган киши бор эди. У мохов касаллигига йўлиқиб, оёқлари кесилди. Ҳасан Басрийнинг бир неча шогирдлари уни кўргани давоми...\n470 08:30 / 21.06.2020